Irekia Eusko Jaurlaritza - Gobierno Vasco :: Lehendakariak Euskadiko osasun-larrialdiari amaiera eman dio\nLehendakariak Euskadiko osasun-larrialdiari…\n\nLehendakariak Euskadiko osasun-larrialdiari amaiera eman dio Iturria: Irekia\n\n2022_02_10_lhk_comparecencia_02.jpg Iturria: Irekia\n\n2022_02_10_lhk_comparecencia.jpg Iturria: Irekia\n\n2022_02_10_lhk_comparecencia_03.jpg Iturria: Irekia\n\n2022_02_10_lhk_comparecencia_04.jpg Iturria: Irekia\nAstelehenetik aurrera, indarrik gabe geratuko dira jarduera guztietarako gehieneko itxiera-ordutegia 01:00etan; edukieraren mugak; ekitaldietako ikusleen gehieneko kopuruak; ostalaritzako edo barruko kirol-jardueren egituraketa.\nLehendakariak eskatu du “prebentzio-jarrera izatea arrisku-egoeren aurrean: maskara erabiltzea, pertsonen arteko distantzia, barruko espazioak aireztatzea”\nEusko Jaurlaritzaren lehentasun nagusia “susperraldia” izango da neke pandemikoa gainditzeko\nGaurko bileran, LABIren Aholku Batzordeak, Iñigo Urkullu lehendakaria buru dela, eta LABIren Batzorde Teknikoaren Irizpeneko gomendio zientifiko-sanitarioak kontuan hartuta, otsailaren 14tik aurrera osasun-larrialdiko egoeraren adierazpena amaituko duen dekretu baten alde dagoela adierazi du. Egun horretan bertan, Osasun sailburuaren agindu batek jasoko ditu prebentzio-neurri orokorrak.\nOndorioz, astelehenetik aurrera indarrik gabe geratuko dira jarduera guztietarako gehieneko itxiera-ordutegia 01:00etan; edukieraren mugak; ekitaldietako ikusleen gehieneko kopuruak; ostalaritzako edo barruko kirol-jardueren egituraketa.\nKomunikabideen aurrean egindako hitzaldian, Iñigo Urkullu lehendakariak adierazi du Batzorde Zientifiko Teknikoaren Irizpenak, epidemiologia- eta ospitaleetako-adierazleen bilakaerak, joeraren aurreikuspenak eta txertatutako biztanleriaren mailak sustatzen dutela erabaki hori, bai eta Europako testuinguruan eta gainerako autonomia-erkidegoetan hartutako neurrien joerak ere.\n“Faktore horiek guztiak hartu ditu kontuan LABIren Aholku Batzordeak neurriak lasaitzeko eta osasun-larrialdiko egoerari amaiera emateko beste urrats bat emateko”, azaldu du Lehendakariak. Azaldu duenez, fase berri honetan pandemiaren kudeaketa ezohiko baliabideetara jo beharrik gabe gara daiteke, hala nola osasun-larrialdira edo LABIra.\nZUHURTZIA ETA SUSPERRALDIA\nLehendakariak, bere hitzaldia amaitzeko, bi gogoeta egin ditu: zuhurtzia mantentzeko gonbidapena eta susperraldirako deia.\nEuskal herritarrei zuhurtziaz jokatzen jarraitzeko eskatu die, birusak mutazio-ahalmen handia duelako eta planetako eremu askotan txertaketa-defizita mantentzen delako. Adierazi duenez, oraindik ere beharrezkoa da prebentzio-jarrera bat arrisku-egoeren aurrean, eta, aldi berean, prebentzio-neurri nagusiak gogorarazi ditu: maskara erabiltzea, pertsonen arteko distantzia, barruko espazioak aireztatzea edo pilaketak saihestea. Ildo horretan, COVID-19aren erruz hil diren milaka pertsonak gogoratu ditu.\nBestalde, Lehendakariak suspertzeari buruz hitz egin du: "Prest gaude susperraldirako. Prest osasuna berreskuratzeko eta gizartearen neke pandemikoa gainditzeko". Hori da, bere hitzetan, Eusko Jaurlaritzaren lehentasunezko helburua.\nlehendakari_osasun_larriald... behera kargatu (500 KB)\nlehendakari_mugak_sahiestu_... behera kargatu (1000 KB)\nlehendakari_zuhurtzia_suspe... behera kargatu (2 MB)\nlehendakari_mugak_sahiestu_... 70 MB\nlehendakari_osasun_larriald... 40 MB\nlehendakari_zuhurtzia_suspe... 100 MB\n2022_02_10_lhk_comparecenci... 5 MB (jpg)\n2022_02_10_lhk_comparecenci... 6 MB (jpg)\n10-02-2022_Reunion_LABI.pdf 200 KB (application/pdf)\nLehendakariak ELKARGIk azken urteotan izandako jarrera eta emadako erantzuna aitortu ditu, “gure ekoizpen-sareari babesa emanez hain une zailetan”


Publizitate sexistaren aurkako jarrera aktiboa aldarrikatu du Bilgunek - GARA\nAzken bost urteetan bezala, Bilgune Feministak publizitate sexistaren aurkako kanpaina abiatu du Gabonen atarian. Egun, oraindik, publizitatean sexismoa oso presente dagoela salatu du, eta igortzen dituen gizon eta emakumeen gaineko arau, rol eta balioak zeharo estereotipatuak direla ohartarazi du. «Emakumeak zaintzarekin eta edertasunarekin lotzen dira, eta gizonezkoak, berriz, eremu publikoarekin, garaipenarekin, prestigioarekin...», azaldu dute, eta gaineratu, honek guztiak gizartearen imajinarioan eragina duela, eta egungo botere harremanak iraunarazten dituela.\nGainera, Bilgune Feministako kideek adierazi dute estereotipo hauek haurrek ere barneratu egiten dituztela iragarkietan ikusitako irudien eta entzundako mezu sexisten ondorioz. «Neskei, ingurukoak zaindu eta apain egoteari lotutako panpina eta jolasak bideratzen zaizkie, etorkizunean `benetako emakumeak' izatera heltzeko abileziak txikitatik ikastera eta jasotzera bultzatzeko; mutikoei, ordea, armekin jolastera, bideo jokoetan barneratu eta abentura anitz bizitzera, arriskatzera, ibilgailuen funtzionamendua kontrolatzera, eta ausardiaz, espazioaren agintea izatera hel daitezkeela irakasten zaie», adierazi dute.\nBilgune Feministaren iritziz, urte osoan ikus daitezke publizitate sexistaren adibide franko, baina Gabonetan areagotu egiten dira, eta edonon agertu ohi dira. Horregatik, urtero sasoi hau iristean, lan berezia egiten dute. Aurrekoetan, enpresa zehatzei zuzendu izan dizkiete beren interpelazioak publizitate sexistaren aurkako neurriak har ditzaten. Aurten, ordea, pauso bat gehiago eman, eta euskal herritar orori dei egin diete kanpaina honetan parte hatzeko.\nBide horretan, itsasgarri bat argitaratu dute, «Publizitate sexistarik ez» irakur daiteke han. Pegatina beren postontzietan itsasteko gonbita egin diete herritarrei «emakumeen duintasunaren kontrakoa den publizitaterik etxean ez onartzeko; eduki sexistak dituen publizitatearen aurrean, desadostasuna eta boikota adierazteko».\nItsasgarria hainbat herritako Bilgune Feministak banatuko du, edo ehbfeminista@gmail. com helbidera mezu bat bidalita eskuratu ahal izango da. Kanpaina ez da Gabonetara mugatuko, datozen hilabeetara ere luzatuko duela adierazi du.


Vitoria-Gasteizko Udalaren web-orria - Ekainaren 22an ikasteko gelak berriro zabalik Pilar, Ibaiondo, Salburua eta Zabalgana Gizarte Etxeetan\nEkainaren 22an Gizarte-Etxeetako ikasteko gelak berriro zabalik\nIkasteko gelen funtzionamendua egoerari egokitzen da, eta liburutegien nahia da erantzuna ematea herritarren ikasteko beharrei, batetik, eta bete beharreko segurtasun neurriei, bestetik. Horretarako, honako araudi hau ezartzen du aldi iragankor honetarako.\nBi txanda egongo dira, astelehenetik ostiralera:\nGoizez 8:00etatik 13:30era.\nArratsaldez 15:30etik 21:00etara (ekainaren 26ra bitartean, 20:30era arte).\nItxiera orduetan, bai eguerdian baita ireki aurreko goizeko lehen orduan ere, espazioa eta aretoko postuak garbitu eta desinfektatuko dira.\nIkasteko gelen edukiera egoerari egokitzen zaio, pertsonen arteko gutxieneko distantzia 1,5 metrokoa izan dadin. Ikasteko gela bakoitzean, honako postu kopuru hauek egongo dira:\nIkasteko gelan sartzeko baldintza ezinbestekoa da postu libreak egotea. Norbait aretoan sartzen bada lehen txanda berean beste pertsona batek erabili duen lanpostua betetzeko, haren ardura izango da lanpostua garbitzea eseri aurretik. Ikasteko gelan horretarako behar den materiala (likido garbitzaile desinfektatzailea) eskuragarri egongo da.\nNahitaezkoa da eskuak gel desinfektatzailearekin garbitzea aretora sartzean, eta maskara erabiltzea egonaldi osoan. Gelan gel desinfektatzailea egongo da erabiltzaileen eskura.\nEz da posturik gordeko. Norbaitek txanda bakoitzaren itxieran material edo gauza pertsonalen bat uzten badu, kendu egingo dira hurrengo txandarako postua libre gera dadin.\nLiburutegi Sarearen bloga(Beste leiho batean irekiko da)


Objektuak sortzeko eta lekuz aldatzeko saretaren ezarpenak definitzen ditu.\nSaguaren botoia askatzean, arrastatutako objektuaren ertza doitze-lerro hurbilenera atxikitzen du.\nEzarpen hau ere defini dezakezu horrela:Atxiki doitze-lerroeiAtxiki doitze-lerroeiAtxiki doitze-lerroei ikonoa erabiliz, erabilgarri dagoena aurkezpen edo marrazki-dokumentu bateko Aukerak barran.\nObjektu grafikoaren ingerada gertueneko orrialde-marjinarekin lerrokatu behar den ala ez zehazten du.\nAurkezpen- edo marrazki-dokumentu batean, funtzio honetan sar daiteke honela: Aukerak barrakoAtxiki orrialde-marjineiAtxiki orrialde-marjineiAtxiki orrialde-marjinei ikonoa erabiliz.\nObjektu grafikoaren ingerada gertueneko objektu grafikoarekin lerrokatu behar den ala ez zehazten du.\nAurkezpen- edo marrazki-dokumentu batean, funtzio honetan sar daiteke honela: Aukerak barrakoAtxiki objektu-ertzariAtxiki objektu-ertzariAtxiki objektu-ertzari ikonoa erabiliz.


RZ: bakailao "a bras" (15.03.30) - Ase eta Gose\nRZ: bakailao “a bras” (15.03.30)\nBakailao RZ ugari\nIzenburu horrekin bakailaoa prestatzeko formula batzuk uztarpetu nahi ditugu hemen. Gaur hasi eta denboraldi baterako izango dugu soka.\n“A bras” bakailaoa\nPortugal ia osoan Aste Santuan kontsumitzen da bakailaoa prestaera erraz eta herritar horretan. Izenaren jatorrian sortzailearen abizena (Braz jauna) bazegoen ere, grafia z-tik s-ra aldatu zen. Ortografiarekin arazorik ez izateko, dena den, “urrezko bakailaoa” ere dei dakioke (bacalhau dourado), eskualde batzuetan bezala.\nIkusiko dugunez, bezperatik beratutako arrainki gazia eta patata eta arrautzekin osatuko da jaki goxo hori.\n400 g. bakailao, gezatu eta papurtuta\n3 tipula, txirrindola finetan ebakita\n1 baratxuri xehatuta\n3 koilarakada perrexil xehatu\n16 oliba beltz\n4 dl oliba olio birjina\npiperbeltz eho berria Bakailaoa 36 orduz gutxienez beratu beharko da, ura hiru aldiz aldatuz. Edukitzeko toki egokiena hozkailua da. Gezatze prozesua faktore askoren arabera aldatzen denez —pusketen lodiera, uraren osaketa, tenperatura, etab—, erreferentzia gisa soilik ematen dugu denbora. Hortaz, arrain pusketak uretatik atera eta prestatzen hasi aurretik, gatz puntua dastatu beharra dago beti.Bakailaoari, xukatutakoan, hezur eta azalak erauziko dizkiogu eta, ondoren, ziriak osatuz papurtuko dugu. Horrela, 400 gramo bakailao jangarri izango dugu.Kazola batean 1 dl olio, tipula xerrak, baratxuria eta gatza jarriko ditugu, su ezti-eztian. Estali eta utzi erregosten 30 minutuz, gutxienez. Barazkiak beratu egingo dira baina gorritu ez, inola ere.\nZuritu patatak eta ebaki xerra mehetan (3 mm lodi); hauek ere ziritan ebakiko ditugu, luzeran (5 cm, hor nonbait), “lasto patatak” eratzeko. Garbitu ur ugaritan, inguruan duten almidoia erabat desagertu arte. Xukatu eta lehortu, zapi garbi batez.\nIpini padera batean gainerako olioa (3 dl) eta berotu su ertainean, ke pittin bat hasi arte. Patatak orduantxe erantsiko ditugu, minutu batzuetan olioak irakin dezan eta patatak erre daitezen; azkenean, altxa sua, patatak gorritzeko. Kontuan izan: ez dute lehor edo frijituegi agertu behar: barrualdea zukutsu eta guria eduki behar dute. Xukatu eta gorde.\nArrautzak gazpipertu ondoren, irabiatu egingo ditugu.\nEskuratu berriro tipula eta baratxuri erregosia dauzkan kazola eta erantsi bertara papurturiko bakailaoa; nahasi dena, arretaz. Horri, prestaturiko patatak gehituko ditugu; nahasi eta astinduko hauek ere, osotasunean integra daitezen. Sua ezti-eztian, erantsi arrautzak eta nahasi, gorputz osoa krema bihurtzen hasi arte.\nAtera berehala jakia sutatik, zabaldu perrexil xehatua gainetik eta oliba beltzak, azkenean. Zuzendu gatz puntua eta zerbitzatu lehenbailehen.\n30. martxoa 2015 by edortagirre


PDF (325 KB - 10 orri.)\nEsandakoa kontuan hartuta, Batzorde Mistoak –azaroaren 25eko 27/1983 Legearen lehen xedapen iragankorraren arabera ezarriak– Autonomia-erkidego osorako erakundeen eta Bizkaiko Lurralde Historikoaren arteko zerbitzuak emateko arauak onartzen dituen ekainaren 19ko 195/1984 Dekretuan xedatutakoaren arabera jardun du giza baliabideak, aurrekontukoak eta ondarekoak zehazteko, eta, horretarako, behar den erabakia hartu du 2021eko abenduaren 29an eginiko osoko bilkuran.\n1. artikulua.– Onartzea Eusko Jaurlaritzaren eta Bizkaiko Lurralde Historikoaren arteko Transferentzien Batzorde Mistoaren erabakia, errepideko garraioei dagokienez uztailaren 30eko 5/1987 Lege Organikoaren xedapen gehigarriak aipatzen duen hitzarmenean aurreikusita dauden ahalmenak baliatzeko giza baliabideak, aurrekontukoak eta ondarekoak eskualdatzeari buruzkoa.\n2. artikulua.– Ondorioz, erabaki horretan aipatzen diren giza baliabideak, aurrekontukoak eta ondarekoak Bizkaiko Lurralde Historikoari eskualdatzen zaizkio, erabakian bertan zehazten den moduan eta baldintzetan.\n4. artikulua.– Euskal Herriko Agintaritzaren Aldizkarian argitaratuko da dekretu hau, eta, halaber, dagokion foru-dekretua, Bizkaiko Aldizkari Ofizialean. Nolanahi ere, Euskal Herriko Agintaritzaren Aldizkarian argitaratzen den egunean bertan jarriko da indarrean, Autonomia-erkidego osorako erakundeen eta Bizkaiko Lurralde Historikoaren arteko zerbitzuak emateko arauak onartzen dituen ekainaren 19ko 195/1984 Dekretuaren 2. artikuluan xedatutakoarekin bat.\nERANSKINA, URTARRILAREN 11KO 2/2022 DEKRETUARENA\nEUSKO JAURLARITZAREN ETA BIZKAIKO LURRALDE HISTORIKOAREN ARTEKO TRANSFERENTZIEN BATZORDE MISTOAK 2021EKO ABENDUAREN 29AN HARTUTAKO ERABAKIA\na) Garraio pribatuak.\nb) Garraioaren jarduera lagungarri eta osagarriak.\nd) Garraiorako eta garraioaren jarduera lagungarri eta osagarrietarako konpetentzia profesionala.\nB) Eskualdatzen diren ondasun, eskubide eta betebeharrak.\n1.– Bizkaiko Lurralde Historikoari eskualdatzen zaizkio eskualdatutako zerbitzuei dagozkien ondasun, eskubide eta betebeharrak, zeinak 1. zerrendan zehazten baitira.\n2.– Bizkaiko Lurralde Historikoak uko egiten die 1. zerrendan zehazten den ondasunari dagozkion eskubideei, eta Eusko Jaurlaritzak ekonomikoki konpentsatuko du, erabaki osagarrian zehazten diren baldintzetan.\n3.– Zuzenketarik egin behar izanez gero, bi administrazioek egiaztatu beharko dute puntu hori, Transferentzien Batzorde Mistoko Idazkaritzak emandako ziurtagiriaren bitartez.\n1.– Eskualdatze honetan sartzen diren langileak 2. zerrendan ageri dira, eta Bizkaiko Lurralde Historikoaren mendeko izatera pasatuko dira, azaroaren 25eko 27/1983 Legearen lehen xedapen iragankorraren hirugarren apartatuak eta aplikatu beharreko gainerako arauek legez aurreikusitakoari jarraikiz eta langile bakoitzaren espedientean zehaztutako baldintza berberetan.\n2.– Estatuak errepideko garraioari eta kable bidezko garraioari buruz dituen ahalmenak autonomia-erkidegoen esku uzteko uztailaren 30eko 5/1987 Lege Organikoaren xedapen gehigarriak xedatzen duenez, hitzarmen egokien bidez gauzatuko da lurralde historikoen ahalmen eta eskumenak lege horretan ezarritako antolamendu-esparrura egokitzeko eta parekatzeko beharra, eta, beraz, Euskal Autonomia Erkidegoko Administrazio Orokorrak ez ditu bere gain hartu ahalmen eta eskumen horiek aipatutako lege organikoaren esparruan, lurralde historikoak egokitu eta parekatuko direlako eskumen horietan. Ondorioz, Estatuko Administrazio Zibileko eta Administrazio Instituzionaleko karrerako funtzionarioak, enplegukoak edo lan-kontratukoak, lurralde historikoei aitortutako zerbitzuei atxikita badaude, horien mende egongo dira funtzionalki eta hierarkikoki, eta, betiere, eskuratutako eskubideak errespetatuko zaizkie.\n3.– Bigarren zerrendan, eskualdatze honen xede diren lanpostuak jasotzen dira, Estatuaren eta Euskal Autonomia Erkidegoaren arteko Batzorde Mistoak 2021eko maiatzaren 10ean egindako osoko bilkuran erabakitako baldintzetan. Horren arabera, Euskal Autonomia Erkidegoari eskualdatzen zaizkio errepideko garraioari buruz uztailaren 30eko 5/1987 Lege Organikoan aurreikusita dauden zenbait ahalmen baliatzeko giza baliabideak, aurrekontukoak eta ondarekoak. Izan ere, eskualdatzen diren langileak zuzenean integratzen dira lurralde historikoetan, eta ez dute loturarik Euskal Autonomia Erkidegoko Administrazio Orokorrarekin; horrez gain, eskualdatzen diren lanpostuak ez dira sartzen Euskal Autonomia Erkidegoko Administrazio Orokorraren lanpostu-zerrendetan.\n4.– Bizkaiko Lurralde Historikoak eskualdatzearen berri emango die interesdunei.\n5.– Eusko Jaurlaritzak eskualdatutako langileen espediente guztien kopia ziurtatua bidaliko die Bizkaiko Lurralde Historikoko organo eskudunei.\n6.– Langile-zerrenda horretan zuzenketarik edo aldaketarik sartu behar izango balitz, zuzenketa edo aldaketa hori bi administrazioek egiaztatu ondoren gauzatuko da, batzorde mistoko idazkariak emandako ziurtapenaren bitartez.\nD) Eskualdatzearen eraginpeko aurrekontu-kredituak.\n1.– 2021eko ekitaldian, eskualdatzen diren egiteko eta zerbitzuek Euskal Autonomia Erkidegorako izango duten urteko kostu osoa eranskineko 3. zerrendan dago adierazita.\n2.– Eskualdatzearen indarraldia ez datorrenez guztiz bat aurrekontuaren ekitaldiarekin, urteko guztizko kostua (goian aipatutakoa) proportzionalki hainbanatu beharko da, Bizkaiko Lurralde Historikoak benetan eskualdatzea gauzatuta izango duen hilabetetik aurrera.\nE) Eskualdatzen diren baliabideen agiriak eta espedienteak.\nEskualdatzen diren egitekoen eta zerbitzuen agiriak eta espedienteak hilabeteko epean entregatu behar dira, erabaki hau onartzen duen dekretua argitaratzen denetik aurrera, ekainaren 19ko 195/1984 Dekretuaren 4. artikuluan ezarritakoaren arabera –195/1984 Dekretua, Autonomia-erkidego osorako erakundeen eta Bizkaiko Lurralde Historikoaren arteko zerbitzuak emateko arauak onartzen dituena–.\nF) Eskualdatzearen eraginkortasun-data.\n1. zerrendan jasotzen den bezala, eskualdatu beharreko ondasuna hau da: 58,356 metro koadroko azalera –77,81 metro koadroko guztizko azaleratik–, Bilboko Txabarri jauregian kokatua, eta N0253994 katastro-erreferentzia duena.\nAzalera osoa jabetzan jaso zuen Euskal Autonomia Erkidegoak, Euskal Autonomia Erkidegoko Autonomia Estatutuaren bigarren xedapen iragankorrean aurreikusitako Batzorde Mistoak 2021-05-10ean hartu zuen erabakiari jarraikiz. Erabaki hori uztailaren 6ko 171/2021 Dekretuan jasota dago –171/2021 Dekretua, zeinaren bidez onartzen baita Estatuaren eta Euskal Autonomia Erkidegoaren arteko Transferentzien Batzorde Mistoaren erabaki bat; erabaki horren bitartez, Euskal Autonomia Erkidegoari eskualdatzen zaizkio errepideko garraioei buruz uztailaren 30eko 5/1987 Lege Organikoan aurreikusita dauden zenbait ahalmen gauzatzeko giza baliabideak eta aurrekontu- eta ondare-baliabideak–. Dekretu hori uztailaren 7ko EHAAn argitaratu zen.


Atletismoko probetan Beasaingo herriaren izena zabaltzeko akordioa sinatu dute. Noticias de Gipuzkoa\nBeasaingo Udal ordezkariak Txindoki Atletismo taldeko kideekin batera herenegun, lankidetza hitzarmena sinatu ostean.\nUztailean Ordizian jokatuko den IV. Jose Antonio Peña atletismo mitineko 10.000 metroko proba Beasain Saria bihurtuko da\nM. Aranburu - Jueves, 21 de Junio de 2018 - Actualizado a las 06:03h.\nbeasain - Beasaingo Udalak orain gutxi egin zuen legegintzaldiko hirugarren urtearen balorazioa eta bertan kirola indartzen jarraitzearen garrantzia nabarmendu zuten beste hainbat punturen artean. Horren harira, aste honetan beste pausu bat eman du Udalak eta eskualde mailako Txindoki Atletismo Elkartearekin duen hitzarmena berritu eta indartu egin du konpromiso berriekin. Bi helburu nagusi izango ditu hitzarmen honek: batetik, beasaindarrei atletismoa gerturatzea eta bestetik, berriz, Beasainen izena atletismoan areagotzea. Hori gauzatzeko Udalak 2.750 euroan handituko du hitzarmena.\nGauzak horrela, Aitor Aldasoro, Beasaingo alkatea, Elena Ruiz, kirol zinegotzia, eta Txindoki taldeko kideak izan dira hitzarmen berri honen aurkezpenean, tartean, Eneko Agirrezabal korrikalaria.\nAtletismo taldeak Ordizian du egoitza nagusia, baina eskualde osora zabaltzen da. Alkatearen esanetan, bi erakundeen partetik “gogoa bazegoen harremana indartzeko” eta gaineratu du geroz eta beasaindar gehiagok praktikatzen dutela atletismoa: “Herriko atleta horiei denbora luzean jarrai dezaten lagundu beharra dago”. Horrez gain, Beasainen atletismo federatuaren eta eskolarraren garapena bideratzea ere lortu nahi dutela agertu du alkarteak: “Kirol mota honekin haur eta gazteei aukera bat gehiago eman nahi zaie kirolaren jardueran murgiltzeko. Sinatu dugun lankidetza-hitzarmen honekin bi aldeen arteko konpromisoak haratago eraman nahi ditugu”.\nbeasain izena Elena Ruiz kirol zinegotziak hitzarmenak “Beasain izena atletismoarekin lotzea” ekarriko duela ere adierazi du. Horrela, iraileko azkeneko igandean Ordizia, Beasain eta Lazkao artean egiten den Josetxo Imazen oroimeneko lasterketaz gain, beste bi berrikuntza gehiago ere egingo dituzte. Lehenengoa uztailaren 7an Ordiziako Altamira estadioan korrituko den IV. Jose Antonio Peña atletismo mitineko 10.000 metroko probak Beasain Saria izena izatea izango da. Nahitaez, Beasainen izenaren zabalkundean lagunduko du berrikuntza horrek. Bigarren nobedadea Txindoki Elkarteak hiru urtean behin Beasainen atletismo erakustaldia antolatzeko konpromisoa hartuko dutela izango da. “Atletismoa kalera aterako du eta gazteenei kirol hau ezagutarazteko modalitate ezberdinen erakustaldiak eskainiko ditu, besteak beste lasterketak eta jauziak”, gehitu du zinegotziak. Hala ere, oraindik ez dago zehaztuta ekintza honetarako datarik.\nTxindoki Atletismo taldekoak ere pozik daude hitzarmenak ekarriko dituen berrikuntza guztiekin. Eneko Agirrezabal, Txindoki taldeko kideak dioenez, “oso gustura gaude Beasaingo Udalak ematen dien lagun-tzagatik eta espero dut hurrengo urteetan ere horrela jarraituko dugula, batetik atletismo federatua bultzatzen eta bestetik, eskolarteko atletismoa bultzatzen”.


Euskal Herriko Dantza Txapelketa 2020, zuzenean, urriaren 17an, Seguratik\nEuskal Herriko Dantza Txapelketaren 44. edizioa, gaur, "Oholtzan" saioan\nETB1en izango da, 22:00etatik aurrera. Aurretik, zuzenean izango txapelketa ikusgai eitb.eus-en, 18:00etan. Hamalau bikote arituko dira nor baino nor gehiago.\nEuskal Herriko Dantza Txapelketako artxiboko irudia, EiTBren bideo batetik ateratakoa.\n2020ko Euskal Herriko Dantza Txapelketa, zuzenean\n"Oholtzan"en atal guztiak, Nahieran ikusgai\nEuskal Herriko Dantza Txapelketaren 44. edizioa jokatuko da gaur, urriak 17, Seguran. Hamalau bikote arituko dira nor baino nor gehiago Baratze pilotalekuan, 18:00etan. Jaialdia Izaro Iraetak gidatuko du, eta gauean izango da ikusgai ETB1en, 22:00etan, "Oholtzan" saioaren baitan. eitb.eus-en ere eskainiko da emanaldia, zuzenean streaming bidez, 18:00etan, eta baita "Oholtzan" saioaren emanaldian ere.\nIaz bezala, hamalau bikote arituko dira lehian Seguran, eta, aurten ere, horietatik hamahiru gipuzkoarrak dira; hamalaugarrena, berriz, bizkaitarra da. 2020ko edizio honetan ere nabarmentzekoa da azpeitiarren parte hartzea, Azpeitiko zortzi bikote arituko baitira: Maite Beobide - Mikel Subinas, Itziar Bastida - Anaitz Lizartza, Maider Arrieta - Jon Ander Iriondo, Laura Bastida - Ekain Uzkudun, Nagore Kerejeta - Aner Kerejeta, Elaia Elorza - German Aranburu, Leire Eizmendi - Gorka Kerejeta (Errezil-Azpeitia) eta Enara Arrizabalaga - Iker Sarasua (Azpeitia-Azkoitia). Azken bi horiek ere, Azpeitia ordezkatuko dute.\nGainerakoak hauek izango dira: Katerin Artola - Iker Belintxon (Oiartzun-Lezo, Lezo ordezkatzen), Saioa Galarraga - Julen Murgiondo (Bergara), Idoia Narbaiza - Irati Olaizola (Legazpi), June Elorza - Eneko Sarasua (Azpeitia-Azkoitia, Azkoitia ordezkatzen) eta Maitane Irurzun - Gorka Duran (Aduna-Villabona, Villabona ordezkatzen) izango dira. Azkenik, Maren Galvez - Gorka Granado (Lezo-Sopela) izango dira Bizkaitik joango direnak, Sopela ordezkatuko baitute.\nDantzariek zortzi pausoko fandangoa dantzatuko dute, txistuz lagunduta, Isilkara txistulari taldearen musikarekin, eta arin-arina trikitiaz, Estanga anai-arrebak trikitilarien piezarekin.\nEpaimahaia Euskal Dantzarien Biltzarreko bost adituk osatuko dute: Josu Ibarra, Antton Mendizabal, Nahikari Vizuete, Rafa Salaberria eta Gabriel Alonso. Janzkera, berriz, German Nestares adituak epaituko du.\nIaz txapelketak garaikur berria estreinatu ostean, aurten ere Aitor Ruiz de Egino hernaniarrak aluminio galdatuz eginiko eskultura eramango du bikote irabazleak.\nIzaro Iraetak aurkeztuko du txapelketa, eta Agustin Ezenarro kazetariak protagonistak elkarrizketatuko ditu. Halaber, Xabier Artolaren ahotsa entzungo dugu dantzariek egindako lanaren inguruko balorazioa egiten.\nEpaimahaiak erabakia eztabaidatzen duen bitartean, Kukai Dantza Taldearen "Gelajauziak" ikuskizuna eskainiko da, Jon Mayaren zuzendaritzapean.


Produktuaren deskribapena - Hurrengo hornikuntza katea\nDropshipping egun negozio eredu ezagunenetako bat da. Lanbide esanguratsu gisa finkatu da inbertsio eta malgutasun txikiarekin. NextsChain negozio hornitzaile hau da, mundu osoko doako dropshipping negozioa abiarazteko plataforma eraginkor gisa jarduten duena.\nNextschain-ek handizkako prezioarekin saltzeko kalitate handiko produktuak eskaintzen dituzten hornitzaile onenen milaka aukeratu ditu. Nextschain-ek hainbat kategoria ditu Shopify APPa erabiltzen duten merkatarientzat, eta horiei esker, katalogoan saritutako milaka produktu aukeratu eta beren dendan gehi ditzakete.\nNextschain Dropshipping-erako One-stop merkataritza elektronikoko soluzioak dira, eta horri esker, erabiltzaileek salmenta eta marketin zatian zentratu daitezke, adituek inbentarioa eta bidalketa prozesua kudeatzen baitute. Salmentak lortu ondoren, egin behar dena ordaindu eta NextsChain-ek zure eskaerak beteko ditu eta gero eskaerak paketeak bidaliko ditu bidalketa azkarreko bideak erabiliz, eta jarraipen zenbakia zure eskaerei helaraziko die. Egia esan, NextsChain-ek gure merkatariei zure denboraren% 80 inguru aurrezten laguntzen die.\nLehia zabala dela eta, marka eraikitzea negozioentzako ezinbesteko urrats gisa sortu da. Nextschain-ekin, erabiltzaileek aukeratutako logotipoa inprimatu dezakete ontzien kutxan lehiaketan nabarmentzeko. Horren ondorioz, merkatariek epe luzera konfiantza sor dezakete bezeroekin eta bezeroen leialtasun handiagoa izan dezakete.\nNextschain merkatu globaleko marka fidagarrienetako bat bezala agertu da. Bezeroentzako arreta zerbitzuak saldu osteko zerbitzurik onena eskaintzen du. Lineako presentzia eraikitzeko, inbertsio txikiarekin hasteko modu azkarrenetako bat da. Nextschain-en dropshipping zerbitzu bikainekin, erabiltzaileek kalitateari eta kalitateari erreparatu ahal izango diete eta beren negozioa sustatu.\nNextsChain abantaila garrantzitsuenak\nZergatik da Nextschain hobea?


Geografia: Instalatu tokiko proiektu bat - Geofumadak\nOracle oinarri zentrala izan zen proiektu batean gertatu zen kasua, baina udalerrien edo erakusketa publikoen mailan mantentze katastralak egiteko, ezaugarrien oinarria beharrezkoa zen mapak konexiorik gabe editatzeko.\nmaite duten, nola ketua zen jakin horietan bakarrik, hemen, azaldu nuen, urte pare bat barru, ziurrenik proiektu hau da Bentley mapa migratu delako eta bat ere ez erabilgarria izango da, 8 mutil bat ezagutzen duten erritmoa nola iguanear izan ezik premia publikoa eta adimen pribatua.\nSarbide fitxategi bat sortu zen, Oracle proiektuan, 10 oinarrizko taulak zituen Geografia proiektua, bere edukia barne eta izena mantenduz generica.mdb. Taulak honako hauek dira:\nOndoren Geographics erabiltzaileak konfiguratzeko fitxategia deitu du msgeo.ucf oinarri horrekin oinarrizko alderdiak zituen. Horrek konexio parametroen artean lerro hauek gehitzea suposatzen zuen:\nMS_GEOINITCMD = PROIEKTUA IREKITA\nPrintzipioz, espero zena zen proiektu baten tripa oso ondo menperatzen ez zuten erabiltzaileek buruko mina saihestea konektatzeko. Hainbat aldiz arbelean, telefonoz, posta bidez, messenger bidez azaldu ondoren, hemen idaztea beste aukerarik ez dut, azken lekua dela ikusten baitut Non galdetzen ari dira.\nUrratsez urrats egin nahi baduzu, 850 hitzak zeharkatu gabe, ez utzi 15 urratsak baino gutxiago ... eta txostenak bidaltzen dituzunean esaten duten bezala ... oh!\n1 etapa: eskakizunak\nBeharrezkoa da erabiltzaileari gutxienez 5 hornikuntza hauek gutxienez 15 urratsetan instalatzeko:\nInstalatzailea Microstation V8.5\nMicrostation instalatzailea Geografiak V8.5\nHedapen fitxategi bat izeneko proiektuaren konfigurazio berezian seed2d.dgn\nErabiltzaile izeneko konfigurazio fitxategia msgeo.ucf\nDeitutako datu-basea Generica.mdb\nEtapa 2: Programak instalatu\n1. Instalatu Microstation\n2. Instalatu geografiak (ordena honetan egon behar du)\n3. Kopiatu eta ordezkatu hazien fitxategia helbidean:\n4. Kopiatu erabiltzailearen fitxategia helbide honetara:\n5. Kopiatu oinarri generikoa helbide honetara:\nKontuz ibili behar gara, Windows ingelesez badago, C izango dela: Program FilesBentley ... Eta, ahal dela, programa C diskoan instalatu behar duzu, nahiz eta disko gogor bat baino gehiago izan.\nEtapa 3: sortu ODBC konexioa\n6. Konexioa ODBC bidez egingo dugula ezarri dugunez, 6 pauso luzean konfiguratuko dugu (Windows XP erabiltzen ari naiz).\n-Hasi> kontrol panela> administrazio tresnak> datu iturriak (ODBC)\n-Agertzen den panelean, hautatu "Erabiltzaile DSN" fitxa eta aukeratu "gehitu"> microsoft Driver mdb> finish\n-Datu iturriaren izen gisa aukeratu, local_project eta hautatu "sortu" botoia\n- Ondoren, adierazi zein den datu-basea sortzeko, zuzenean C-en eta tokiko_proiektua.mdb deitu, panela irten eta bi aldiz onartu.\nEskatu dugun bezala egiaztatzeko, sortutako jatorria eta "konfiguratu" botoiak honako hau izan beharko lukete:\n4 Fasea: Sortu proiektua Geografiketan\n7. Sartu Geografiak\n8. Goiko menuan hautatu\nProiektua> morroia> hurrengoa> sortu proiektua\n9. Konfiguratu ezaugarriak grafikoa agertzen den neurrian. Ez da beharrezkoa hazia fitxategiaren bidea aldatzea.\nsortu> hurrengoa> egiaztatu, mapid erregistratu> bertan behera utzi\nHonekin, direktorio bat sortu da, non Geographics proiektuak erabilitako karpeta guztiak eta lokalean_project.mdb izeneko oinarrian beharrezkoak diren taulak daude. Jakina, ezaugarri edo kategoriarik gabe. Den egiaztatu:\n10. Itxi Geografia\n11. Ireki Geographics, proiektua automatikoki ireki beharko luke. (Hala ez bada, zerbait gaizki dago 9. urratsean edo ez dugu ucf fitxategia kopiatu 4. urratsak dioen moduan)\n12. Dena dena joan bada\nErabilgarriak> Ezaugarrien kudeatzailea\nProiektua iraungi egin behar da, baina lehenetsitakoa ez den beste ezaugarri edo kategoriarik gabe.\n11. Itxi Geografia\nEtapa 5: Ordeztu datu-basea\nOrain, zer okupatzen dugun Microstation engainatzea da, datu base hutsa ezabatuz:\n12. C datu-basea ezabatu: proyecto_local.mdb\n13. C: Generica.mdb datu-basearen izena aldatzeko, C inprimakiaren arabera: proyecto_local.mdb\n14. Sartu Geografiak\nDatu-basea automatikoki exekutatu behar da, hala ez bada, 13 fitxategiaren izena gaizki esleitu da\n15. Dena ondo funtzionatzen badu, Erabilgarritasunak> Eginbide kudeatzailea atalera joatean, datu basearen kategoriak eta atributuak igo beharko lirateke.\nGizona, hurrengoan ni eduki beharko nindute, nahiz eta mugatik irteten naizen. Tortilla patatekiko nire fedea eta mania ikusi ahal izateko, hemen deskargatu dezakezu:\nHazien fitxategia seed2d.dgn\naurreko Post«Aurrekoa GIS software konparazioa inkestaren\nNext Post Bidaia, bideo bat prestatzenHurrengo »\n5 erantzun "Geografia: instalatu tokiko proiektu bat"\nPazientzia lagun ezaguna bihurtu zen, zentzuzko hazia badaNUMXd jakiteko, saguaren eskuineko botoia ematen dio propietateetan jnunez egileak esan behar duela.\nLotura hau bidali behar duzu inplementatzaileen posta elektronikora beti baztertzeko, programa guztiz instalatu ez dezaten.\nzer bilatzen ari nintzen interesgarria izango naiz exekutatu eta emaitza onak izan!\nEskerrik asko oh, beti izan nintzen inskribaturik, entangled dut, Comayagua bailaran barrena ibiltzen naiz totopostes jasotzeko


Hardflip: "Aurten taldeak sei urte betetzen ditu eta disko berezi bat egiteko gogoz gaude" - Bergara - Goiena.eus\nHardflip: "Aurten taldeak sei urte betetzen ditu eta disko berezi bat egiteko gogoz gaude"\nJagoba Domingo 2014-02-12 12:00\nHardflip, Bergarako Laino skate parkean.\n'Kopixau ta Rulau'. Hain zuzen, 'Do it yourself' edo 'Zuk zeuk egin' filosofiapean kaleratutako diskoa da. Hardflip bergararrek duela urtebete erabili zuten formula bera erabili dute. Euren kargu hartu dute disko bat ekoizteko lan guztia eta emaitza zuzenean grabatutako lau kantu izan dira. Mugu, Raul eta Kuinbo taldekideekin egon gara oraingoan.\nZuk zeuk egin filosofiaren aldeko apustua egiten duzue; zergatik?\nHorrela lan eginda azkarrago egiten dugu dena. Ez dugu inoren zain egon behar, ez kopien fabrikari... Bestela, askotan diskoa atzeratu egiten da eta kantuak zahartu egiten dira. Denbora epe motzean lan bat kaleratzeko aukera ona dela uste dugu.\nOraingoa, gainera, zuek grabatu duzue.\n[Mugu] Bai, nik egin dut. Uda inguruan lau pistako grabagailu bat erosi nuen eta horrekin grabatu dugu, hilabete batzuez probak egin genituen, eta azaro erdialdean grabatu genuen Kopixau ta Rulau. Bi egunean egin genuen grabazioa, lehenengo egunean base musika grabatu genuen eta hurrengoan, ahotsak. Basea Bergarako Goikorock lokaletan grabatu genuen, zuzenean, eta ahotsa Antzuolako txabolan. Zuzenean grabatu dugula antzematen da; emaitza ez da disko produzitu bat bezala, ez dugu perfekzio hori bilatu. Gure kontzertuetatik gertuago dago eta xarma berezia du.\nLau kantu diskoan, baina batzuk esperoan geratu dira, ezta?\nBai, grabazioa egin genuenean, nibelak ondo hartu ondoren, kantuen zerrenda hartu eta guztiak jo genituen. Bakoitzetik bi-hiru hartualdi egin genituen, eta, hain zuzen, ondo geratu zirenak dira diskoan daudenak.\nBeraz, hurrengoa noizko?\nGure asmoa da hilabete batzuk barru beste zerbait kaleratzea. Aurten sei urte betetzen ditu Hardflipek eta polita izango litzateke disko bat egitea. Agian, azken bi disko laburretako kantuak, lehenengo diskoko batzuk berriz grabatu eta berriekin bilduma bat kaleratzea. Oraindik, baina, ideia besterik ez da. Horrez gain, Algortako Kassete tabernaren bilduma baten parte hartu behar dugu. Taberna itxita dago, baina Bird Trouble zigilukoek bilduma kaleratzeko lanean dabiltza.\nZergatik disko motzekiko apustua?\nZerbait kaleratzeko era azkarra da; horretaz gainera, taldea dagoen momentua islatzen du. Urtebetean bi disko labur atera ditugu, hiru kantu lehenengoan eta lau hurrengoan, hain zuzen.\nNola banatu duzue Kopixau ta Rulau?\nHasieran, azaroan egin genituen kamisetak erosterakoan oparitzen genuen. Askotan, etxean kopiak egin eta kalean edo kontzertuetan banatzen ditugu. Adibidez. duela aste pare bat Gernikan diskoak jartzera joan nintzen eta hogei bat banatu nituen. Kontua da diskoa ahalik eta gehien zabaltzea, gaur egun jende gutxik erosten ditu diskoak; horregatik kopixau ta rulau filosofia hori; disko bat nahi izanez gero, badakizu...


kritiken hemeroteka » Oharkabean bizitako bizitzak\n« Carver-en istorioak | Tene lehiaketa »\nArratseko ahotsak / Natalia Ginzburg (Pello Lizarralde) / Igela, 2003\nOharkabean bizitako bizitzak Oier Guillan / Gara, 2003-08-16\nLiburua eskuetan hartu eta, lehenik eta behin, deigarriak egin zaizkit egituraren zenbait ezaugarri; narratzailearen presentzia, kasu. Honek dihardu liburu osoan zehar Balotta zaharra eta bere familiaren bilakaera azaltzen. Baina narratzailea lerro arteko isiltasunean galtzen da, ahaztu egiten ahal da irakurlea berataz istorioaren amaiera aldera berriz parte aktiboa hartzen duen arte. Neurri batean zentzuzkoa da, horrela familiaren istorio eta garai ezberdinak testuinguruan zehatz kokatu eta garatzen baititu, gertu eta urrun aldi berean. Deigarriak suertatzen dira, halaber, elkarrizketak burutzean zenbait pertsonaien hitz-jarioan egiten diren etenak, isiluneen ondoren hitz egiten hastea azpimarratzea, elkarrizketaren txandakako molderik ezagunena apurtzea. Zenbaitetan honek nahasmena ekar lezakeen arren, erritmoan irabazten dute elkarrizketa zati hauek, originaltasun printzak ere eskainiz.\nBeste ezaugarri esanguratsu bat pertsonaia nagusirik eza izan liteke. Narratzailea galtzen den moduan, gainontzeko pertsonaiek ere tarteka ezagutuko dute protagonismoa. Sakonki jasoko dugu haien berri une jakinetan, eta gero berriz bigarren nahiz hirugarran mailara igaroko dira. Guzti honek liburuan azaldutako giza-harremanen saretik erauzten diren sentsazioetan murgiltzera garamatza, pertsonaia jakin batekiko identifikazioan baino gehiago.\nSentsazio horien ildotik, maitasunari buruzko gogoeta kausi liteke istorioz-istorio; batez ere gerra osteko burgesiaren bizimodu eta giza-harremanetan. Badaude urtetan nagusitzen diren sentimendu bakanak, baina ez dago inoiz errealitateak mugatu edo eraldatuta abailtzen ez den harremanik. Maitasuna sentimendu ekidiezin gisa agertzen bada ere, beti daude haren gainetik gailentzen diren argitzalak eta pisu handiagoa dute hauek istorioen garapenean pertsonaia bakoitzaren ameskeria eta xedeen hastapenetan gerta litezkeen maitasun sentimenduek baino.\nEsanguratsua da, bestetik, politikak duen presentzia, gehienetan, zeharka bada ere, pertsonaien profila zehazterakoan hartzen duen pisuagatik. Dirudunek politika nola bizitzen duten islatzen da horrela; esaterako, zenbait pertsonaiak sozialista nahiz komunista tituluak bere egin arren, gehienetan urrunetik bizi dituzte, haien bizimodu eta tristeziekiko etengabeko kontraesanean.\nItzulpenari dagokionez, iruzkin hau sinatzen duena apaltasunez bainoago ezjakintasun mingarriz mintzatu behar zaio irakurleari, jatorrizko lana jatorrizko hizkuntzan jasotzeko ezintasunagatik. Edonola ere, esan dezadan giza-harremanen sareak sortutako sentsazioen amaraunetik jatorrizko lanean narrazio bizia iradokitzen duela Lizarralderen itzulpenak; azaldutako bizimodu eta denboraren igarotze geldoarekiko kontraesanetik erritmo propioz labaintzen dira zenbait pasarte. Erreka batean ez bezala, baso erdiko aintzira geldo apurka eraldatuan igarotzen da denbora, apurka besterik atzeman ezin den sakontasuna erdietsiz..\nGerra osteko bizitza politikoan murgilduen dabiltzanak, lehenago edo beranduago, haien bizimoduaren eta egunerokotasun pisutsuaren mesedetan itzaltzen dute aktibismoarekiko grina.


Nire autoaz harro nago — Gaztezulo\nNire autoaz harro nago\nNire autoaz harro nago https://www.gaztezulo.eus/albisteak/nire-autoaz-harro-nago https://www.gaztezulo.eus/albisteak/nire-autoaz-harro-nago/@@download/image/45p30-1.jpg\nBigarren eskuko autoak ez dira, oro har, izugarrizko autoak izaten, baina tira, karneta atera eta gero, leku batetik bestera mugitzeko balio duen edozein gauza da balekoa. Zeri erreparatu behar diogu erosteko orduan?\nAutoa erosteko garaian, gazteok prezioa aztertzen dugu gehienbat, kalitateari eta ibilgailuaren indarrari erreparatu beharrean. Hori diote, behintzat, saltzaileek. "Zenbat balio du traste zahar horrek", eta horrelakoak esaten omen ditugu, lotsa barik. Izan ere, gehienetan, badakigu traste zaharraren alboko auto berri eta dotorea eskuraezina dela.\nIruñeko Torregrosa auto dendan esan digutenez, 2.400 eta 3.000 euro bitarteko autoa eskatzen dute gazte gehienek, baina batzuk 6.000 euro gastatzeko prest daude.\nGehienetan bakarrik joaten dira dendara, gurasoekin joaten denik ere bada, ordea. Horrelakoetan kalitateari gehiago erreparatzen diote, askotan gurasoek erosketarako dirua jartzen baitute. "Gurasoekin etortzen direnean ibilgailu indartsuagoak aukeratzen dituzte", esan digute Torregrosan.\nSalneurri merkea izateaz gain, bermea eskatzen dizkiogu gazteok auto bati. Izan ere, badakigu bigarren eskuko ibilgailuek matxurak izan ditzaketela, eta hasierako prezioa, gero, bikoiztu egin daitekeela. Gainera, ez dakigu ordura arte autoa nork eta nora erabili duen, eta, beraz, nolabaiteko bermea ezinbestekoa da.\nAutoa zaharra bada, urtebeteko bermea eskaini ohi dute dendetan, eta berriagoa bada, bi edo hiru urtekoa ere izan daiteke. Nolanahi ere, Torregrosako dendarien ustez, autoa zaharra izateak ez du esan nahi kalitate txarrekoa denik: "Salmentan jarri aurretik beharrezko konponketak egiten dizkiogu, egoki ibil dadin".\nGazte askok dendetara jo beharrean, norbanakoen arteko salmentara jotzen dute, bitartekaririk gabe, merkeago eros dezaketelakoan. Dena den, argi ibili horrelakoetan; autoa egoera txarrean egotea eta matxuraz matxura ibiltzea gerta daiteke-eta.\nTxikia eta markakoa\nAuto txikia, diesela eta markakoa. Horixe da joera. Dieselek, indar gutxiago izaten duten arren, erregai gutxiago kontsumitzen dute eta gainera, gasoleoa gasolina baino merkeagoa da.\nGehienek Peugeot, Citroen eta Ford marka ezagunenetara jotzen dute; baina, dudarik gabe, Seat da gehien eskatutakoa. Batez ere Seat Ibiza.\nTamainari dagokionez, normalean, auto txikiak aukeratzen ditugu, eta ez gure kaleetan aparkatzeko leku falta dagoelako; aurreztutako diru apurrarekin beste erremediorik ez dugulako baizik. "Oro har, gazteek ondo ezagutzen dute autoen merkatua, badakite zein den modako autoa, zeinek duen indar gehien. Hortaz, askok gero erositakoan aldaketak egiten dituzte, ibilgailu itxurosoa lortze aldera", esan digute Torregrosan. Ez da harritzekoa, batzuentzat autoa bigarren etxea bezalakoa da eta.\nNolako izaera, halako autoa\nIbon Zurutuza 27 urteko berriztarra da. Lehen autoa 20 urterekin erosi zuen, aitak emandako 30.000 pezetekin. Geroago konponketetan 100.000 pezeta inguru gastatu behar izan zuen arren, Citroen Dyane 6 haren oroitzapen onak ditu. Harekin egiten zuen unibertsitaterako bidaia.\nZazpi urte joan dira lehen autoa erosi zuenetik, eta geroztik, beste Citroen bi izan ditu. Bata, C15 eta bestea, egun dabilen Berlingo urdina. "Autonomia eta funtzionaltasuna eskatzen dizkiot auto bati", dio. Asko zaintzen du ibilgailua, eta nekez sartuko da bertan ondo ezagutzen ez duen norbait. Autoa bere gotorlekua da. Bera bai bere autoaz harro!


Hiltegiko tratu txarrak «giza faktoreari» egotzi dizkiote arduradunek | Hiltegiko tratu txarrak «giza faktoreari» egotzi dizkiote arduradunek – iparraldekohitza\nL214 elkarteak salatutako gertakariei buruzko azalpenak eman dituzte Frantziako Asanblean. Lan tresna arriskuan dela eta, berriro irekitzeko eskatu dute\nHiltegietako praktikak ikertzen ari dira azken egunotan Frantziako Asanblean osatu duten ikerketa taldean. Asteartean eta asteazkenean animalien defentsarako elkarteetako kideak elkarrizketatu zituzten, eta atzo hiltegietako arduradunak, tartean, Gerard Clemente Mauleko (Zuberoa) hiltegiko zuzendari ohia eta Mixel Etxebeste Mauleko auzapeza. Orain dela hilabete polemika bizia sortu zuen L214 elkarteak, Mauleko hiltegian animaliek pairatzen zituzten tratu txarrak erakusten zituen bideo bat publikatzean; hiltegia itxita dago ordutik.\nMauleko hiltegiko bi arduradun nagusiek azalpenak eman zituzten, parlamentarien galderei erantzunez. Hiltegiaren izaera esplikatuz hasi ziren. «Zerbitzu hornitzaile bat gara; laborariek ekartzen dizkiguten kabalak hiltzen eta transformatzen ditugu, soilik», adierazi zuen Etxebestek. 800 hazlerekin lan egiten dute; 220k salmenta zuzena egiten dute. 3.200 tona haragi transformatzen dute urtero, eta 35 langile dituzte. Gainera, azken urteetan azpiegitura hobetzeko inbertsioak egin dituztela ere jakinarazi zuen, eta 2017rako bi milioi euroko inbertsioa iragarri.\nLangileen lan baldintzak ere aipatu zituzten: 48 orduko prestakuntza jasotzen dute hasi aitzin, hiltegiko prozesu guzia esplikatzen diete… Baina Clementek baieztatu zuen bi eta hiru hilabete arte ez direla hiltze lanetan ematen: «Funtsean, kasik hiru urte behar dira zinez lana ikasteko». Horregatik, luzerako lanpostuak sortzen saiatzen direla ohartarazi zuen, lansari duin bat eskainiz: «nihaurek 40 urte eman ditut hiltegi honetan lanean». Lanorduei dagokienez, urte guzian gehienez ere 40 orduko asteak izaten dituztela baieztatu zuen Etxebestek: «Bideoan agertzen diren irudiak pazko garaian hartuak dira. Egia da garai horretan ordu osagarriak izaten direla, baina gehienez ere 56 orduko astea egin du egun horietan lan gehien egin duenak».\nOrduan, zergatik bortizkeria hori? «Araudiak errespetatzen ditugu, arlo soziala errespetatzen dugu; ez dut gertatu dena esplikatzeko gaitasunik; ez nuen pentsatzen gerta zitekeenik», aitortu zuen Clementek. Bideoan agertzen diren langileek «zainetan eman» zirela esplikatu zioten. Ikuspegi humanoa aipatu zuen Etxebestek: «Goizeko lauretan hasten zirelarik lanean, forma onean edo txarrean irits zaitezke. Bezperan emaztearekin haserretu bazara, eta goizeko biak arte ez baduzu begirik itxi, nekeak gaina har dezake. Gizakiaren esku dagoen momentutik, gehiegikeriak gerta daitezke».\nUrte guzian albaitaritza zerbitzuek kontrol zorrotzak inposatzen dizkiela baieztatu zuen Clementek, eta orain arte «eredu gisa» hartuak direla oroitarazi. Baina kontrol horiek zorrozteko beharra ere azpimarratu zuen: «Egun hiltegiak baino gehiago dokumentuak begiratzen dituzte; dokumentuak ongi badituzu, kontrolak pasatzen dituzu». Haren iritziz, bideo zaintza sistematikoa eta orokorra izan behar da, langileek egiten dutena etengabe zaindua izan dadin. Era berean aipatu zuen giza faktorea Etxebestek: «Arkume bat nola laurdenkatua den erakusten du bideoak. Hori istripu bat da, ez da nehoiz gertatzen, baina egia da irudiek begietan min ematen dutela. Gainerakoa ez da hain larria. Bideo zaintza bat izango balitz, berehala seinalatuak eta konponduak izan daitezkeen jarrerak dira».\nMauleko hiltegiari berriz irekitzeko baimena eman diezaiotela eskatu zuen, halaber, auzapezak: «Hilabeteko itxieraren ondotik tresna arriskuan da. Administrazioak eskatu neurri guziak bete ditugu; berriz irekitzeko baimena behar dugu. Erietxean anestesiagatik istripu bat gertatzen denean, ez da erietxea ixten».


Etxepare sariak Arraroa albuma aurkeztu du - Sakana - Guaixe.eus\nGuaixe 2017-10-30 13:29\nArraroa albumaren egileak. Argazkiak: Etxepare saria.\nAinara Azpiazu (Axpi) eta Paula Estévezen albuma Pamiela argitaletxeak argitaratu du. Aurkezpena egitearekin batera, sariketako antolatzaileek heldu den urteko deialdiaren berri eman dute.\nSakanako Mankomunitatearen eta Nafarroako beste 20 erakundeen Euskara Zerbitzuek elkarlanean antolatzen dute Etxapere saria, haurrendako euskarazko albumak sortzea helburu duena. Aurtengo irabazleak Ainara Azpiazu (Axpi) eta Paula Estévez izan dira, Arraroa albumarekin. Lana argitaratu da eta aurkezpena gaur egin dute.\nAlbuma etxebizitza bakar baten baitan ematen den istorioa da. Marrazkiek, etxebizitza horretako bizilagunak azaltzen dizkigute, leihoak abiapuntutzat hartuz eta hauen kanpoaldean eta barnealdean\ngertatzen direnak azalduz. Epaimahaikideek esan dutenez, “haur batek gaurko gizartearen aniztasunari erreparatzen dio bere etxeko leihotik. Neskatoak hamabi egoera bitxi aurkezten dizkigu eta modu sinple bezain grafikoan egiten du auzokide bakoitzaren argazkia, bineta gisa, topikoei ihesi, eta benetako errealitatea agerian utziz”. Haien ustez, “egileek modu bikainean elkartu dituzte hitza eta irudia. Testuaren bidez egoerak aurkeztu ahala, irudien bidez egoera horiek bizia hartzen dute, umorea lagun eta detaileei arreta jarrita. Hizkuntza biek originaltasuna indarra eta askatasuna erakusten dute. Kolore biziek, berriz, areagotu baino ez dute egiten lanari darion bizipoza”.\nGaineratu dutenez, “tonua album guztian mantentzea lortzen du, liburu orekatua lortuz”. Aldi berean, nabarmendu dutenez: “album ilustratu horrek estereotipoak alboratzeko proposamen umoretsua eskaintzen digu eta, aldi berean, irakurleoi gogoeta egiteko aukera helarazten”.\nHorma-irudi ugari egin ditu, Donostialdean bereziki. Umore grafikoa eta komikigintza gai modura hartuta tailerrak burutzen ditu ume eta gazteekin, Hernaniko Andre Kalean duen tailerrean. Arraroa da idazle gisara argitaratzen duen lehen liburua.\nSarituak, epaileak eta antolatzaileak gaurko aurkezpenean.\nEtxepare sariaren 2018ko deialdia egiteko baliatu dute aurtengo albumaren aurkezpena. Sariketara\nhaurrei zuzenduriko album ilustratuak aurkeztu ahal izanen dira, hau da, “testua eta irudia elkarren osagarri dituzten lanak”. Lanak euskaraz idatziak, jatorrizkoak eta argitaratu gabeak izanen dira. Bakarka edo idazle eta ilustratzaileek osatutako taldean parte hartu daiteke. Egileek nahi beste lan aurkez ditzakete.\nFormatua librea da, baina lanak ez dira 20 cm x 21cm baino txikiagoak izanen, eta gutxienez 15 orrialde bikoitz izanen dituzte (bakarrik kontuan hartuko dira barneko orrialdeak). Testuek ez dituzte 4.000 karaktere baino gehiago edukiko (zuriuneak barne). Azken lau deialdietako idazleek edo ilustratzaileek ezin izanen dute aurkeztu. Lehiaketan parte hartzen duten egileek albumaren maketa aurkeztu beharko dute, hau da, azken bertsioa inprimatuta, bukatutako albumean agertuko liratekeen testu zein ilustrazioekin, modu xumean bada ere. Horretaz aparte, maketa pdf formatuko fitxategia ere aurkeztu beharko da eta testu dokumentu batean jasoa albumaren testua.\nPlika sistema erabiliz aurkeztuko dira lanak maiatzaren 18rako, Leitzako udaletxean, Euskara Zerbitzuan. Garagarrilaren 29a baino lehen jakinaraziko da epaia. Sari bakarra emanen da, 5.000 eurokoa, egile eskubideen aurrerapen moduan. Zergen atxikipena indarrean dagoen legediari jarraiki eginen da. Saritutako lana Pamiela argitaletxeak argitaratuko du euskaraz, eta argitalpenean Etxepare sariaren aipamena eginen da.


Euskal enpresek baikorrak izaten jarraitzen dute, eta, haien ustez, negozioa eta jarduera hobetu egingo dira — LABORAL Kutxa\nEuskal enpresek baikorrak izaten jarraitzen dute, eta, haien ustez, negozioa eta jarduera hobetu egingo dira\n7 ekaina, 2018 | argitaratuta LABORAL Kutxa\nGure Azterketa Departamentuak egiten dituen enpresa-mailako konfiantzaren emaitzak hemen ditugu, eta jakin badakigu, orokorrean, euskal enpresek bide baikorrean aurrera jarraitzen dutela, nahiz eta haien itxaropenak apur bat baxuagoak izan aurreko hiruhilekoarekin alderatuta.\nIngurune ekonomikoaren inguruan enpresek dituzten itxaropenei erreparatuta, %58,4ak uste du bere horretan mantenduko dela eta %28,2ak hobetu egingo dela; beraz, ikuspegia baikorra da, eta jarraian agertuko ditugun aldaera batzuetan ere horrela gertatzen da.\nFakturazioari dagokionean, enpresen aurreikuspenak banatu egiten dira; hau da, mantenduko dela uste dutenak %49 dira eta hobetu egingo dela uste dutenak %35,6. Fakturazioa jaitsi egingo dela uste dutenen kopurua %15,4koa da. Eta adierazle horrekin bat eginez, %59,5ak uste du jardueraren bilakaerak berdin jarraituko duela, %26,8ak hobea izango dela eta %6,1ak okerragoa.\n“Zalantza” da fakturazioa eta jarduera hobetzeko aukerak “saldutako kopuruen edo prezioen igoeran oinarritzen diren”, nahiz eta emaitzek erakutsi eskaera-kopurua “argi eta garbi hobetuko dela. Atal horretan, inkesta egindakoen %53,3ak espero du eskaerak bere horretan mantentzea, %32ak hobetzea eta %14,7ak okertzea.\nDena den, prezioei dagokienez, egonkortasuna da nagusi, galdetutakoen %78,8ak uste baitu bere horretan mantenduko direla hirugarren hiruhilekoan zehar. %12,7ak uste du igo egingo direla eta %8,5ak beherantz egingo dutela.\nEragiketen errentagarritasunaren aukeren gaineko iritziari dagokionean, erantzunen %70,6ak dio balio “bera” izango dutela, %15,7arentzat handiagoa izango da eta %13,7arentzat errentagarritasun txikiagoa.\nInbertsio-bolumenak bere horretan jarraituko du enpresen %67,3arentzat; aldiz, %22,2aren ustez, gehitu egingo dira, eta %10,5ak uste du gutxitu egingo direla. Azkenik, %71,9ak dio enplegua mantenduko dela, %21,2ak plantilla gehituko dela eta gainerako %6,9ak hain justu horren kontrakoa gertatuko dela.\nEuskal enpresak optimista samarrak dira, eta negozioak eta jarduerak positiboan jarraituko dutela uste dute. Baina, 2018ko hirugarren hiruhilekoan nola aldatuko diren galdetuta, urte amaierarako baino aurreikuspen okerragoak dituzte. Horrela erakusten du txostenak, 61,7tik 56,6ra jaisten baita.\nJarraian, aztertutako azken bi hiruhilekoetako adierazle partzialen balioa eta itxaropen guztiak agertzen dizkizuegu:


Bizitza oso bat pianoari emana | Kultura | Berria\nHILBERRIA. Jorg Demus\nBizitza oso bat pianoari emana\nPianoa jotzeko zuen abileziagatik, haur miragarritzat jo zuten Jorg Demus (Sankt Polten, Austria, 1928). 6 urterekin hasi zen piano eskolak jasotzen, eta 11 urteko mutiko bat baino ez zela onartu zuten Vienako Musikaren Akademia entzutetsuan, pianoa eta orkestra zuzendaritza ikasteko. Debuta egiteko garaia ere goiz iritsi zitzaion, 14 urterekin, artean ikaslea zela. Bigarren Mundu Gerra betea zen, eta Vienako Musikverein entzutetsuko Brahms aretoan errezitala eginda agertu zen gaztea lehen aldiz jendaurrean. Gerra amaituta, mundu osoan jo zuen —Europa, Australia, Hego Amerika, AEBak eta Japonian izan zen biran—, eta Paul Badura-Skodarekin eta Friedrich Guldarekin batera, gerra osteko pianista austriar nabarmenetako bat bilakatu zen. Atzo hil zen Demus, Vienan, 90 urterekin, gaixotasun labur baten ondotik.\nVienako Musikaren Akademian 17 urterekin graduatu ostean, ospe handiko maisuen gidaritzapean jarraitu zuen ikasten pianoa, organoa, zuzendaritza eta konposizioa. Vienan lehenik, eta Parisen ondoren. 1956an Busoni saria irabazi zuen, eta bakarlari ibilbide oparoa osatu zuen handik aurrerakoan ere. Bereziki Bach eta Debbusyren lanen interpretazioengatik nabarmendu zen, baina maiz goraipatu zuten Mozart, Schumann, Beethoven, Schubert, Haydn eta Cesar Francken lanak jotzeko eragatik. Horien eta beste hainbaten obrak interpretatuz hainbat disko grabatu zituen. Halaber, bakarka bakarrik ez, sarritan jardun zuen abeslari zein hari instrumentuen jotzaile entzutetsuen alboan, baita orkestra zuzendari ezagunen esanetara ere.\nMusika egiteaz gain, irakatsi ere egin zuen, baita musikaren teoriari buruzko hainbat liburu idatzi ere.


Urduñako Udala - Jaiak\nUrduñako Aste Santua hiriko ondare kulturalaren beste erakusgarri bat da, eta Kristoren Eskolari esker egiten da. Antzinako aurrekariak 1469. urtekoak dira, Frantziskotarren Ordenak Santa Marina baseliza ardurapean hartu zuenekoak, alegia.\nGeroago, badakigu Gurutze Santuaren antzinako kofradia ere bazegoela eta bere gurtza nagusietakoa Ostiral Santuan egindako Gurutze Bidea zela. Izan ere, aldaketak aldaketa, gurtza horrek gaur egunera arte iraun du.\nHain zuzen ere, 1676ko maiatzaren 11n sortutako Kristoren Eskola Santuari zor diogu mendeetako prozesio-usadio horrek bizirik iraun izana. Bertan, gainera, Ostiral Santuko goizaldean egiten den Gurutzearen Prozesioa nabarmendu beharra dago.\nZaindariaren jaiak 1600. urteaz geroztik egiten dira hiriko eta bailarako zaindaria den Antiguako Andra Mariaren omenez. Apirilaren 29an hasten dira ekitaldi erlijiosoei hasiera ematean, eta maiatzaren 8a egun handia da. Dena dela, egun horren osteko hurrengo asteburura arte luzatzen dira jaiak.\nJaiotako giroa aparta dela esan beharra dago. Eskualdeko jai-egutegiari hasiera ematean, zaindariarentzako botoa berritzen da, eta, tokian tokiko korporazioaren bidez, hiriak maiatzaren 8an eskaintzen dio Antiguako santutegian bertan. Ekitaldi horren ostean, zezenketa egiten da egun horretan bertan, baita nekazaritzako zein abeltzaintzako azoka, herri-kirolak eta eskupilotako partidak ere.\nJaiotan, maiatzaren 9an, Entradillen herri-dantza ere garatzen da santutegian bertan, Arrastariako bizilagunek zaindariarentzako botoa berritzen dutenean. Era berean, Bihotza erretzen da jaietako azken egunean (egun horietan jaietako ikurra den txistulari ospetsua), eta askako bainuak 15 jai-egunei ematen die amaiera.\nIraileko lehenengo asteburuan egiten dira, eta, bertan, erraldoi zein buruhandien kontzentrazioa eta marmitako-lehiaketa nabarmentzen dira.\nSan Juan: Ekainaren 23an, artisautzako azoka eta suteak.\nSantiagoko jaia. Uztailaren 25ean, Txarlazorako igoera eta herri-erromeria. Artzain Txakurren Lehiaketa.\nSan Blas. Otsailaren 3an, kordoien eta gozokien bedeinkapena, Antiguako santutegian.\nSanta Ageda. Otsailaren 5ean, kintoen aurkezpena, santaren omenezko kantu tradizionala.\nSan Isidro. Maiatzaren 15ean, nekazarien jaia, santuaren omenezko prozesioa eta meza.\nSan Roman: Abuztuaren 9an, San Roman baselizako meza eta Orruño kaleko erromeria.\nSan Roke: Abuztuaren 15ean, Gertaera Onaren baselizako meza eta Barria kaleko erromeria. Bezperan, Morrillonen Jaitsiera.\nLa Antiguako jaia: Irailaren 8an, Antigua auzoan, meza eta erromeria.\nRuzabalgo Batzako jaiak\nSan Pedro: Ekainaren 29an, Lendoñogoitin (kasuan kasuko asteburuan).\nSan Esteban: Abuztuaren 3an, Lendoñobeitin.\nSan Migel: Iraileko azken asteburuan, Mendeikan.\nArrosarioko Andra Maria: Urriko lehenengo asteburuan, Belandian.


Bizitza osorako kartzela zigorraren aurkako elkarretaratzea egin du Sarek - Lasarte-oria - Txintxarri.eus\nBizitza osorako kartzela zigorraren aurkako elkarretaratzea egin du Sarek\nTxintxarri Aldizkaria 2021-09-18 13:35\nUnai Paroten kaleratzea eskatzeko Arrasaten egitekoak ziren martxa bertan behera utzi du ostiralean Sarek. Hori beharrean, hainbat udalerritan elkarretaratzea egin dute eguerdian, Lasarte-Orian 70 bat lagun batu dira Elizatze plazan.\nBizitza osorako zigorrik ez! Giza eskubideak, elkarbizitza leloa zuen pankarta atzean elkartu dira zenbait herritar eguerdian. Ordu laurden batez bertan egon ondoren, Joxe Mari Agirretxek adierazpena egin du, bertaratutakoei eskerrak eman ondoren.\nEkintzaren testuingurua azaltzen hasi du mintzaldia. Araudi arruntaren arabera, gehieneko kartzelaldia 30 urtekoa da, bizi osorako zigorra izan ez dadin. 7/2003 legeak, "espresuki euskal presoentzat egin zena", ordea, gainditu ezin den kopurua 40 urtera luzatzeko aukera ematen du. Egoera horretan dagoen Unai Parot eta beste hamabost bat presoren kaleratzea eskatzeko martxa egitekoak ziren gaur Arrasaten.\nAzken hilabeteetan urrunketa politikarekin amaitzeko neurriak hartu direnez eta presoak Euskal Herriratzen eta hurbiltzen ari direnez, hurrengo pausoa Agirretxek zehaztu duenez, "euskal presoei legedi arrunta ezartzea da. Bizikidetzarik ez dago hori lortu ezean". Hori horrela, helburu dute zigorraren hiru laurden beteta dutenak kaleratzea, bi herena dutenei gradu aldaketak aplikatzea eta baimenekin hastea.\nLortutako zenbait helbururen aurrean kontrako jarrerak, "indar atzerakoiak, ultraeskuindarrak izan daitezkeenak, eskuindarrak, biktima elkarteak…", agertzen ari direla salatu du herritarrak. Haiekin lotu ditu azken egunotan Espainiako gobernuak Euskal Autonomia Erkidegoan duen ordezkari Denis Itxasok eta Eusko Jaurlaritzak egindako adierazpenak. Mobilizazioaren "kriminalizazioa" salatu du, asmoa desitxuratu" dutela eta "bilatzen ari ziren argazkia konfrontazioarena zela" zehaztuta. Martxa bertan behera uztea erabaki zuen Sarek, Itxasok, ordea, "gizartearen eta elkarteen presioari esker" izan dela adierazi zuen. “70 egin ditugu, Euskal Herrira zabaldu dugu aldarrikapena, ozen entzun da zer eskatzen ari garen".\nTestuinguru honetan kalean egotea inoiz baino garrantzitsua dela uste du mugimenduak, presoen gaia “lehen lerroan” egoteko, aldarrikapenak azaldu eta presioa egiteko. Hala, urriaren 23an manifestazio nazionala aurrera eramango du Donostian.


Delirios nui: Umeak, komunistekin kontuz!\nHaurtzaroko pelikulek gugan izan dituzten ondorioak gutxietsi egiten dira. Salbuespenak salbuespen, inork ez dio filmen edukia ideologikoari erreparatzen. Dirudienez, filmak "neutral" eta "objetiboak" izan ohi dira. Antza denez, ez dute "balio subjetiborik" transmititzen, ezta ideologia konkretu bat ere! "Qué va" diote askok, baina oker daude.\nOrain dela hilabete edo, Gorka Bereziartua kazetariak El Rey León-i buruzko hausnarketa plazaratu zuen Argia astekarian. Bertan, pelikula "diktaduraren apologia" dela salatzen zuen kazetariak. Berak "eskuin faxistan" kokatzen zuen Disney-k helarazitako mezua. Bereziartuaren aburuz, filmak "indarrez ezarritako ordenak betiko berdin jarraitzea, klase zapalduak are gehiago zapaltzea, emakumeen azpiratzea…" zabaltzen zuela zioen. Eta arrazoia zeukan.\nNi ez naiz komunista. Ez naiz inoiz izan eta ez dut uste sekula izango naizenik. Halere, deigarria egin zait beti haurtzaroan ikusi nituen pelikuleak nola oldartu ziren komunismoaren aurka. Film bi portaera honen ereduak direla azpimarratuko nuke: Fievel y el nuevo mundo eta Anastasia. Biak komunismoaren arriskuaz abisatzen digute, oso era burutsuan plazaratuta ere. Komunistak berak ez dira zuzenean aipatzen, baina testuingurua kokatuz gero, Errusiako Iraultzaz mintzo direla argi zaigu.\nFievel y el nuevo mundo (1986) pelikulak Errusiako arratoi familia baten erbestealdia dauka abiapuntu. Senideek "katu gaiztoetatik" ihes egiten dute Estatu Batuetara. "Kasualidadez", 1917an kokatuta dago ihesaldia; Errusiako Iraultza gertatu zen urte berean, eta katuak matxinatuen rola jokatzen dute. Pelikularen hasierak ere ezin hobeto helarazten du mezu antikomunista: Fievelen familiak trankil afaltzen duen bitartean, katu gaiztoak euren etxera sartzen dira familia kanporatuz eta etxeari sua emanez.\nKatuen iraultzaren ondorioz, Estatu Batuetara abiatu behar dira Fievel eta ahaideak. Barkuan bertan, "pero no hay gatos (komunistak) en América" (entzun mesedez) kantatuz helduko dira katuen matxinada biziraun zuten arratoiak. Lur askea, beraz, Ameriketako Estatu Batuak, BBSS-en botatako jende umila berenganatzen duen estatua. Amerikan ere zenbait katurekin (komunistekin) egingo dute elkar topo, aitzitik. Dena den, katu batek salbatuko die, baina katu izateari damutu zaiola aitortuz. Damutuarena, guda batean min handiena ematen duena.\nAnastasia (1997) pelikulan argiago islatzen da anti-komunista mezua. Eskolan izan nuen Historia irakasle bat (Santi Ituño) horretaz kexu agertu zitzaigun, Historia ezin zela horrela landu explikatuz. Izan ere, pelikula egin orduko ez zegoen argi Anastasia Romanov, Errusiako Zar Nikolai-ren alaba, Inperiotik bizirik atera zela. Urtebete beranduago demostratu zenez, Anna Anderson ez zen Romanov familiakoa, beraz, istorioa ez zen egiazkoa. Dena den, hori ez da pelikulak daukan alderdi lazgarriena.\nAnastasia pelikulak Romanov familia biktimatzat hartzen du. Halaber, komunistek denari su ematen diote eta Rasputin aztiak deabrua dela ematen du. Ez da inon agertzen Romanov familiaren agintearen ondorioz, Errusiako gizartearen egitura feudala zela eta bertako biztanleak gosez hiltzen ari zirela. Pelikula honetan ere, Erregimen Zaharreko kideak biktimak eta komunismoa ezarri zutenek gaiztoak ditugu. Hori gutxi balitz, Anastasia-n ere, salbatzaileak bere izaerari uko egiten dio. Fievel y el nuevo mundo-ko katuak bezala, Dimitrik "proletario" izateari errefusatuz, Anastasia printzesa gaztea salbatzea erabakitzen du.\nBeraz, argi dago umeen pelikulak ez direla batere inuzenteak. Disneyk Estatu Batuetako baloreak eta ideologia hedatzeko bere produktuak erabili izan ditu, bestelako film- produktoreek bezala (El Ché, kasu). Horrek, berez, ez luke larria izan behar. Aitzitik, balore batzuen eragina naturala dela uste dugun bakoitzean, "pentsamendu bakarrari" ematen dizkiogu hegalak, dela neoliberala, dela komunista edo dena-delakoa. Kritiko izatea ezinbestekoa zaigu pertsona bezala hazteko eta irentsi arazi nahi diguten ortodoxia ideologikoa baztertzeko. Has gaitezen umetatik irakatsi dizkiguten baloreak zalantzan jartzen, hortaz.\nPublicado por Jon en 16:56


Errientaeneko sukaldea. Betiri bakarrik, zerbait ari. Zakurra entzuten da erauntsiaka, norbait adixkideri bezala. Betiri doa atea idekitzerat.\nBETIRI: Agur, jaun bikarioa, agur! (Sartzen da Berhouet)\nBERHOUET: Agur, Betiri!\nBETIRI: Zer berri, jaun bikarioa?\nBERHOUET: Berri txarrak, Betiri... Gure jaun erretora preso baitzaukaten Baionan, orai joan dute Pauerat... Segur han jujatzeko.\nBETIRI: Gillotinarako on da beraz!\nBERHOUET: Nik uste... Orai apez bakarra gelditzen naiz herrian.\nBETIRI: Zonbat aldakuntza hiru urte hautan... Zure hiru preso lagunak, gillotinatuak. Zu bizirik, bainan ahal bezala, eskuin eta ezker gordeka.\nBERHOUET: Ba, eta zuen etxean ere... Aita eta ama, hilak... Zu bakarrik... Dudarik gabe, beti ezkontzekotan zira Anarekin?\nBETIRI: Ba, eta lehenbailehen... Aspertua bainaiz hemen bakarrik bizitzeaz.\nBERHOUET: Nahi balin baduzue egun hauetan ezkondu, balia zaitezte... Nere gordegia etxe gaineko gisu labe zahar hortan dut, herriko lurretan. Hor ezkonduko zaituztet nahi duzuelarik.\nBETIRI: Ongi da... Anaren so nago. Nik uste, apur baten buruan hemen izanen da... Berarekin elgar adituko dugu.\nBERHOUET: Eta, Oxandabaratz errientak, bakea ematen dio, ala beti ondotik dabilkio?\nBETIRI: Beti ondotik: Zernahi egiten dio berarekin ezkont dadien eta ez nerekin.\nBERHOUET: Bizkitartean, Oxandabaratz, zure adixkide mina da, edo bederen adixkide mina zen?\nBETIRI: Eta nola! Hiltzean, nere aitak zin egin arazi daut, bakea berriz jitean, gure elizari itzuliko diozkadala gordeak dauzkagun horko puskak. Beldur bainintzen, berdin bakea jin aintzin hila izanen nintzela, paper sekretu bat egin dugu Etxeberri notarioarekin... Paper horren sinatzale gira notarioa, ni eta Oxandabaratz. Hiruek bakarrik dakigu puska horien berri... Ikus hortarik noraino zoan gure adixkidantza!\nBERHOUET: Agian ez zaitu salatuko!\nBETIRI: Azkena liteke hortaratzea. (Zakurra entzuten da adixkideki saingaz)\nBERHOUET: Norbait hor!... Banoa gibeleko atetik.\nBETIRI: (Leihotik behatuz) Ez, jaun bikarioa, zaude!... Ana da hor... Arras tenore onean heldu da... (Atea idekiz) Sar zaite, sar, Ana... So egin nor dugun hemen!\nANA: (Agertuz) Ho, jaun bikarioa!...\nBETIRI: Ba, jaun bikarioa gorderik dago hemendik hurbil eta, guk nahi dugularik, ezkonduko gaitu...\nBERHOUET: Haatik, nik ez dakit zonbat egunez egoiten ahalko naizen hemen. Beharbada egun bat, eta beharbada zortzi.\nANA: Ni prest nago, nahi balin bagaituzu ezkondu gaur berean.\nBETIRI: Ni ere bai!\nBERHOUET: Bon, zoin tenorez?... Nahi duzuia ezkondu gaur ilunabarrean?\nBIEK: Ba, berdin.\nBERHOUET: Ongi da... Aski duzue etortzea bi lekukorekin. Betirik badaki nun den nere gordelekua... Banoa berehala.\nANA: Ez, jaun bikarioa, zaude apur bat hemen. Zerbait erraiteko badut... On da, zuk ere, jakin dezazun.\nANA: Huna zer gertatzen den. Oxandabaratz errienta, beti nere ondotik dabila... Nitaz itsutua... Baitezpada nerekin ezkondu nahi luke. Bainan sekulan ez dut aurkitu atzo bezanbat gaxtotua... Ikaragarriak bota dauzkit.\nBERHOUET: Zer erran dautzu?\nANA: Betirirekin ezkontzen balin banaiz, laster alargun geldituko naizela. Berak, Etxeberri notarioa lekuko, bazakiela sekretu bat. Hitz erdi bat behar den lekuan salatzea aski lukela, Betiri sekulakotz galtzeko... Sekretu hori zer daiteken, ez daut salatu.\nBETIRI: Zerri zikina! Jakin dezala ni galtzen banau, bera ere nik galduko dudala!\nANA: Ba, eta zu ere, aipatu zaitu, jaun bikarioa.\nBERHOUET: Ni?... Zer zuen nitaz erraiteko?\nANA: Badakiela zu zirela bitarteko, gure ezkontza huntan. Zu ez zirela apez arnegatu bat baizik... Zure bizia salbatzeko, zuk dituzula salatu zure presuner lagunak.\nBERHOUET: Betiko ustelkeria! Fama hori dute hedatu errepublikanoek, Euskal-Herri guzian, krida eta paperen bidez... Zer egin, gezur horri hegalak mozteko?...\nANA: Fitsik ez! Ixilik egon eta Jainkoari eskaini!\nBETIRI: Ez zaitela hortaz kexa, jaun bikarioa!... Gure artekoetan nehork ez du hortaz hitz erdi bat sinesten eta aipatzen ere! Zer du hola aritzeko errient ustel horrek?\nBERHOUET: Xo, xo!... Ez gaizkika ar nehorretaz!\nBETIRI: Ni beldur naiz ez ote duen horrek jadanik zango bat gure etsaien tartean sartua... Zango bat eta berdin burua eta gorputz guzia ere...\nBERHOUET: Dena den, gaur ilunabarrean, Jainkoak nahi badu, ezkonduak izanen zirezte. Eta, pentsatzen dut, ikusiz bere esperantza suntsitua, errientak bertze alapiderik hartuko duela.\nBETIRI: Batere gizona balin bada, hala egin behar luke segur... Geroak erranen.\nBERHOUET: Ni banoa... (Zakurra lotzen da gaxtoki erauntsiaka)\nBETIRI: (Leihotik so egiten du) «Sans-culotte» bat hunat heldu!... Mugi, jaun bikarioa, zoaz ihesi gibeleko atetik! (Berhouet tirahala jalitzen da... Apur baten buruan)\nGALDELARI: (Agertuz) Agur jaun andereak! Ez izi... Ez naiz etsai bezala heldu bainan zueri zerbitzu egiterat... Zuk, jauna, badauzkazu nonbait gordeak elizako puska batzu!\nBETIRI: Elizako puskak!... Zer da ixtorio hori?\nGALDELARI: Norbaitek salakuntza bat egin du gure buruzagieri, zuk, etxe huntan gorderik dauzkazula elizako puska batzu.\nBETIRI: Jakiten ahal duta nor den salatari hori?\nGALDELARI: Nihaurek ere ez dakit... Bainan apur baten buruan, gure soldadoak hemen izanen dituzu... Ordrea dute zure etxe guzia errotik miatzeko... Orai zuhaurek ikus ean deus gordetzekorik baduzun, haiek hunat sartu aintzin.\nBETIRI: Jiten ahal dira nahi dutelarik. Ez da hemen deus gorderik edo gordetzekorik.\nGALDELARI: Hobe... Ni banoa... Ez otoi nehori sala ni hunat etorri naizenik. Urrats hau egin dut zuen estimuz, eta ere, ez naizelakotz gehiago ados gure alderdikoek hartzen dituzten zonbait jokabidekin... Beraz, ez nauzue ikusi... Eta... agur!... (Ateratzen da)\nBIEK: Agur ba agur!\nBETIRI: Zer saltsatzen ote du ustel horrek! Gatu horrek baduke bertze buztanik!\nANA: Eta egia baliro!\nBETIRI: Edo gezur ziria sakatu dauku eta arrantzan dabila gutarik zer atera... Edo, burtxoro kolpe bat ukan du.\nANA: Daiteke ere dolutua dela orai artio egin duenaz eta bertze bide bati nahi duela lotu, bihar zer etor dakioken pentsatuz.\nBETIRI: Dena den, argi gelditzen dena da norbaitek salatu nauela. Bi gizon ziren bakarrik nere sekretua zakitenak: Notaria eta errienta.\nANA: Ha... Beraz delako sekretua ez da sustrai gabeko airekeria bat.\nBETIRI: ...Zuretzat hala izan dadiela!\nANA: (Irriño batekin) Milesker, jauna!\nBETIRI: Ez... Ez zazula otoi gaizki har nik errana...\nANA: Zuk errana ala zuk ez errana?\nBETIRI: Nere kitzikan ari zira, bainan ni ez naiz batere irrigura. (Zakurrak saingatzen du bortizki... Betirik so egiten du leihotik...) «Sans-culotte»-ak, Ana!... Zoaz fite ihesi gibeleko atetik!... Zoaz gain hortako gisu labe zaharrerat... Hor da gordea jaun bikarioa! (Ana ateratzen da. Apur baten buruan, sekulako buila ateratzen dutela, atea banbakoan idekiz, sartzen dira lau «Sans-culotte»: Barat, Robinot, Kurkuil eta Zikitero)\nBARAT: Citoyen Iharour Pierre, hi hiza?\nBETIRI: Ba, ni naiz.\nBARAT: Esteka zazue gizon hori kadira bati. (Betiri, kadiran jarririk, estekatzen dute esku muturretarik, kadiraren bizkarrari) Bon, citoyen, orai errak nun gordeak ditukan elizako kalitza, gurutze eta gainerateko puskak! (Mintza dadiela errabiarekin, orroaz, gero eta gehiago haserretuz, azkenean arras astotua)\nBETIRI: Ez dakit zertaz mintzo ziren!\nBARAT: (Laguneri) Zuek, mia zoko guziak! (Apur baten buruan) Bazakiat ganbara batean ditukala... Zoin ganberatan?\nBETIRI: Nik ez daukat fits gorderik.\nBARAT: (Iletik tiratuz) ...Mintzatuko hiza!\nBETIRI: Nik ez dakit fitsik!\nBARAT: (Ostikoz jotzen du eta zaflakatzen) Mintzatuko hiza!... Bai ala ez! (Bettiri ixilik dago) Jakin-zak hi edo zakur bat neretzat berdin direla. (Pixtola muntatzen du, klik-klak arrabotsarekin) Hiru artino kondatuko diat eta ez baduk lehenago aitortzen, hiru erraitearekin garbitzen haut. (Kondatzen du emeki, armaz jestu beldurgarri batzu eginez) Bat... bi... Azken aldikotz... Mintza hadi edo garbitzen haut... Hi!! Hiruren erdia errana diat... Hi... Hi!!... (Betiri ezpainez, otoitzean ari dela dirudi. Zakurra entzuten da, kexu)\nBARAT: Ez... Ez haut lasterregi hil nahi... Ha, ez duk aitortu nahi!! Jakin-zak ez dela mundu huntan sortu, neri aitortuko ez dautan gizonik! (Hiru laguneri mintzo) Zuek hiruek, har-azue gizon hau! Esteka zazue kanpoko arbola horietarik bati. Emozue zonbait ote mulko zangotan. Erre-ozkitzue zangoak... Hori ez bada aski, erre trunkoa ere... Hori ez bada aski, erre burua... Erre denak... (Hiruek obeditzen dute... Zakurra lotzen da erauntsiaka. Apur baten buruan, suak argitzen du leihoa) Zakur hori ixilaraz-azu. (Zafratua, marruma batzuen ondotik, ixiltzen da. Bainan, noizean behin, heriotze sainga batzu botatzen ditu, nausia torturatzen ari dutelarik. Barat, bakarrik, eskuin eta ezker dabila, ero bat bezala mintzatuz) Errepublika duk: Liberté, Egalité, Fraternité... Horien kontra den guzia, behar dik suntsitu... Baratzeko belar tzarrak bezala. Suntsitu! Suz, armaz, pozoinaz!... Ahal den bezala!... Suntsitu! (Leihotik behatuz) Hi, Robinot, su hori, apur batentzat itzal-zak... Bertze biak, zatozte hunat! (Sartzen dira Kurkuil eta Zikitero) Zuek biek, har-azue zaku bat eta bete-azue, barne huntan aurkituko dituzuen jan-edateko guziez... (Ateratzen da... Barneko biak lotzen dira beren lanari, zakuan sartzen dituztela ogia, gasna, xingar, lukainka, edari eta holako... Kurkuilek arrapatzen du keza ttipi bat...)\nKURKUIL: Errak, haugi hunat... So egizak zer den keza huntan... (Agertzen dituela) Muntra bat, petentak, bi erraztun, lepoko zilarra... Bon... Hauek guretzat... Erdia hik eta bertze erdia nik... Eta, nehork ez dezala fitsik jakin. (Egiten dute partimena... Anartean, kanpotik entzun daitezke, oihu, intzirin eta zakur erauntsi batzu)\nBARAT: (Sartuz) Prest zireztea?\nKURKUIL: Ba, citoyen...\nBARAT: Ez dik fitsik aitortu nahi... Atera zaitezte eta ekar-azue gizon hori airetan barnerat. (Ateratzen dira. Betiri, zangoak erreak, ekartzen dute eta jartzen kadira gainean) Oraikotz, bizirik uzten haugu, citoyen Iharour, bainan laster berriz jinen gaituk hire berrien jakiterat... Anartean, egizkik hire gogoetak... (Laguneri) Zuek... Goazen... (Zakua harturik, lauak jalitzen dira... Betiri intzirinka... Zakurra herio saingaz)\nANA: (Agertuz gibeleko atetik, jaun bikarioarekin) Zer da!! Zer gertatzen da hemen! Ikusi ditugu joaiten eta tirahala heldu gira.\nBETIRI: Joka erabili naute eta zangoak erre dauzkitet... Nahi zuten nere sekretua jakin, bainan ez diotet tuntik salatu. Ekazu otoi, Ana, trapu bat, urean bustirik, zerbait minaren eztitzeko. (Anak nigarrez, zangoak bustitzen diozka)\nBERHOUET: Ez duzuia urin gatz gaberik?\nBETIRI: Ba, hortxe atzemanen duzu armarioan.\nANA: Urin gatz gabea da hoberena erreduren eztitzeko. (Biek artatzen dutela)\nBETIRI: Oxandabaratz, salatari ustela! (Intzirinka)\nBERHOUET: Eta orai, zertan gelditzen da zuen ezkontza?\nBETIRI: Ni ez naiz gehiago atzoko hura... Gaur, naiz zauritua eta beharbada geldituko naiz, bizi guzikotz, enbalier. Ez dut uste gomeni den Anak har dezan senartzat, laguntza baino kargu gehiago emanen dion gizona.\nANA: (Bizi-bizia) Baduzuia burutik, Betiri, hola mintzatzeko! Neretzat, jada, nere senarra zira. Ez da senarra ukatzen, makurbide bat gertatu zaiolakoan... Are gutiago, makurbide hori duelarik ohorezko ekintza baten ondorio. Jada zurea naiz eta zuretzat nahi dut izan betikotz, gaur arratsean, hitzartu bezala, zurekin ezkonduz...\nBETIRI: (Hunkitua, begiak xukatuz) Milesker, Ana. Agian ukanen duzu niganik, merezi duzun zoriona! Zure solasek nere minaren erdia jada kendu dautate.\nBERHOUET: Bon, hola denaz geroz, sarri, eta hemen berean, ezkonduko zaituztet... Aski dituzu, Ana, bi lekuko hunat deitzea.\nBERHOUET: Eta pixka bat hobekitzean, nere lehen egitekoa izanen da errienta salatari zikin horri, burua arrailtzea.\nBERHOUET: Holakorik ez, Betiri!\nBETIRI: Zer!... Zer ba!\nBERHOUET: Batetik ez dakizu segurtamen osoarekin nor daiteken zure salataria. Bertzetik, guk, girixtinoek, ez dugu mendekatu behar.\nBETIRI: Bainan, jaun bikarioa, ez da hori mendekioa! Hori da zuzenlegea... bakotxak berak egin behar duena, ez delarik legezko auzitegirik horren egiteko!\nBERHOUET: Bai, bai, zuzen mintzo zira... Bainan ikus ere, zer ondorioak jin daitezken zure mendekiotik... Zer herrak eta segur, odol ixurtzeak ere!... Nik uste, hobe ditugula iturri tzar horiek oraidanik moztea... Zuk zer diozu hortaz, Ana?\nANA: Bide gogorra dela, zuk proposatzen daukuzuna, bainan Jesusek ere barkatu ziotela bere burregoeri.\nBERHOUET: Nere iduriko, nehori ez ginuke aipatu behar errientak egin duena edo egin dukena... Gauden hortaz beti ixilik... Xede hori har-azue nerekin batean... Ez dukezue ezkontzerako preparazione hoberik.\nBETIRI: Otoi, jaun bikarioa, utz ezadazu nere gogoeten egiteko astia. Ez dautzut ezetz erraiten... Bainan nere zauriak berriegi dira, barkamenaz lañotzeko.


Basque | Climate Talks //\nClimateTalks.Org munduko pertsona inguruko klima esperientzia hautematen klima prozesuan bideratutako ikerketa bat da . Helburua hirukoitza da :\n1. Klima kontzientzia indartzeko lokalean elkarrizketa eta elkarrekintza oinarrizko maila pertsonen bidez . Jende guztiak parte hartzen ari dira ausaz aukeratu dute. Euren esperientzia eta klima ulertzeko buruz Ireki elkarrizketa baten ondoren, mundua mundu bat da errituala elkarrizketa amaiera gisa puztuta . Hau da, esperientzia gogoangarria izan dadin, eta etengabeko elkarrizketa estimulatzen lagunekin eta familiarekin geroago .\n2 . Istorioak dokumentatu eta beraiekin batzeko gizateriaren istorio bat handiagoa . Elkarrizketak dira irakasle norwegian Steiner Kvale printzipioak Ikerketa kualitatiboa Metodologia, irekiak erraz , argi eta labur galdera on oinarritzen da. (Ikus beheko zerrenda) . Web gune hau ” road ” istorioak eta jendea atzean dokumentatzeko buruzko lehen geldialdia da. Web ez ditu istorioak , baina proiektuaren prozesuaren xede. Ipuinak ” gorde ” liburu bat geroago, eta beste plan gasbide daude. Ordura arte, gozatu eta mundu osoko eder pertsonen irudiak : o)\n3 . Mundu osoko jendea bateratzeko erronka gizadiaren ulertzea da aurrez aurre. Hau da, erakusketak eta aurkezpenak non filmak eta argazkiak batera istorioak dokumentatu dira birbidali bidez. Urtero, proiektua Nazio Batuen Klima- Biltzarra ( COP ) doa eta erakusketa bat du . Ez da ofiziala Konferentziaren barruan, baina gune publiko batean, plaza batean edo kalean bezala. Erakusketak pertsonak dira , pertsonak eta , funtsean, pertsonak arabera : o) Beraz, NBEren COP da Top- behera, bada , proiektu hau da, behetik gora .\nNiri buruz :\nNire izena Jens Louis Valeur Jaques da . Performance Design & mailako Roskilde University eta lidergoa Sormen, Berrikuntza eta Kopenhageko Unibertsitateko Ekintzailetza, IT – Unibertsitatea eta Diseinu Eskola Danimarkako Masterra lizentziatu bat artista bat naiz. Geroago Klima Antropologia, Soziologia Saila eta Politika Zientzien departamentuko Kopenhageko Unibertsitatean Sailean azterketetan masterclasses zuzendu egin dut osatu .\nArtista bezala, lan egin izan dut, oro har, sorkuntza- eremuan. Antzerki eta dantza emanaldiak, txiki eta handiak instalazioetan eskala artea , zinema eta musika aurrean eta kamera , argazki eta pintura atzean bideoekin … sormen- adierazpena da, zer axola niri . Ertain garrantzirik .\nNire aita, Ronny Jaques , argazkilari beti munduan bidaiatzen zen, eta hazi bat landatu zuen nigan gauza bera egiteko . Haren heriotza piztu nire hasieratik munduko bidaiari gisa. Hala eta guztiz ere , helburu bat behar nuen nire bidaia , eta, beraz, nire klima proiektua hasi nintzen.\nGoi- behera, mundu akademikoa eta arena politikoa (eta batzuetan ezkutuan dedukziozko arrazoibidea batera) , material zientifiko guztiak, bat behetik indukziozko hurbilketa bat egin nahi nuen , eta ” Beheko solairuan, ” non normal pertsona bizi eta lan arreta . Eta bat bakarrik izan giza giza beste , hitz elkarrizketa sinple mantenduz eta sinplean nahi nuen. Open amaitu galderak nuke esan eta ahalik eta gutxien , hitz egin eta horiek egileak, egiazkoa eta ahalik eta elkarrizketa zintzoa gisa mantenduz dezazun. Eta, beraz, izan zen ; o)\nProiektua hasi solteak inprimakia , besterik gabe, klima- gaietan eta tokiko erronkei buruz hitz egiten duten pertsonei buruzko ikuspegi batekin , baina beti ” artistikoa ” erritual mundu inflating eta bere irudi hartzeko amaiera batekin. Hala ere, laster konturatu nintzen pertsona non me kontatzea istorioak ez nuen entzun baino lehen , eta, zehatzago dokumentatzeko , eta gutxi batzuk , zenbait galdera non galdetu den bakoitzean , dela ziurtatu kontakizun osoa lortu nuen eta istorioak parekoa bermatzea hasi nintzen.\nBost urte geroago, 500 + elkarrizketak izan dira 90 + herrialdeetan. Elkarrizketa behin puzzle baten pieza txiki bat da. Puzzle bat non ez dakizu zer full irudi itxura . Poliki-poliki hasi dut puzzle jarri eta elkarrekin zoragarri eta interesgarria elkarrizketak direla munduak aparte eta zenbait hitz aurkitu diren elkarrizketa ia guztietan erabiltzen arteko korrelazioa aurkitzea .\nEz zait gustatzen hasi blokeo jakin baten emaitza , baizik eta prozesua dezazun , eta , kasu honetan, istorioak modu erakusteko. Dagoeneko dut erakusketak egiten izena WorldUnite.Me azpian , argazki batekin urtero COP NBEren bileretan inguruan .\n2008 urteaz geroztik, milioika lagunek ikusi dituzte Erakusketak mundu osoan zehar. Argazkiak beheko Kopenhageko NBEren COP15 hasita Udaletxeko plazan, non irudi bat 100 ziren oinez interaktibo handi globo gainean proiektatzen dira, eta gauez erakusketa luzea 10 egun , Nazio Batuen Erakundeko Klima Hitzaldi zehar daude.\nClimateTalks.Org NBEren Cop 15 ClimateTalks.Org NBEren Cop15\nEtorkizunean liburu bat , Tablet – formatuan elkarrekintza bat , dokumentalak , aurkezpenak egin liteke I …. Denbora esango du : o) Oraingoz nago oraindik elkarrizketetan bideratu : o)\n( Hala ere, nago sakon “The Story of Stuff “, eta bere istorio bat kontatzeko modu inspiratuta . Ez baduzu ikusten , behar duzu. Aurki dezakezu goian klik eginez edo loturak atala joanda. )\nSteinerrek Kvale :\nElkarrizketa gida: Kvale en 10 ona elkarrizketa irizpideak (iturria: Steinar Kvale Elkarrizketak : batek kualitatiboa Ikerketa metodoak Sarrera 1996 ):\n ezagutzaile eta elkarrizketa gaia ezagutzen\n Garbitu – galdera sinpleak dira , erraz eta laburrak\n egituratuak – emateko egitura eta helburua elkarrizketa azalpen\n leuna – amaitzeko utzi jendeak zer esaten\n sentiberak – entzun elkarrizketatuaren\n zer da elkarrizketatuaren garrantzitsua Zabalik -erantzuna\n Zuzendaritza – zer behar duen jakiteko behar zuen ezagutu , erabili galderak eta galderak\n kritikoa prestatu zer da elkarrizketatuaren esan zuen erronka\n gogoratzen zer – jadanik esan zuen aldez aurretik eta erreferentzia itzuli da zer esan ez dagoeneko elkarrizketatuaren eztabaidatu galderak\n zer esana laburbiltzea interpretatzen – k\n2 gehigarria irizpideak:\n orekatuak – ez gehiegi, ez da gutxi hitz egin, hitz egin\n Etikoki sentikorra – bermatzen elkarrizketatuaren daki zer ikerketa da , eta datuak nola tratatu egingo dira\nEgin ikerketaren helburua , sarrera labur bat eta konfidentzialtasun gaiei buruzko galderak egin. Elkarrizketatuaren da haren / bere izena partekatzen du.


Tokiko enpresek kontratatzeko laguntzen programa. Laguntza hauek Donostian enplegua sustatzera bideratuta egongo dira eta 2021eko Enplegua Sustatzeko Tokiko Ekintzetarako laguntzen deialdiaren barnean sartzen dira (2021eko ekainaren 30eko EHAA).\nHELBURUA: Lanbide-EEZn enplegu eskatzaile gisa izena emanda dauden hiriko langabeak lan munduan txerta daitezela sustatzea. Langabe horiek Donostian ekintza zentroa duten enpresetan txertatuko dira, hainbat kolektiborentzako laguntza mota desberdinen bidez.Lanbide-EEZn enplegu eskatzaile gisa izena emanda dauden hiriko langabeak lan munduan txerta daitezela sustatzea. Langabe horiek Donostian ekintza zentroa duten enpresetan txertatuko dira, hainbat kolektiborentzako laguntza mota desberdinen bidez.\nHARTZAILEA: Bertako enpresak (persona fisiko eta juridikoak). Bertako enpresatzat joko dira, Donostian lantokia eta jarduera ekonomikoa duten izaera pribatuko pertsona fisikoak edo juridikoak.\nNABARMENDU BEHARREKO BESTE EZAUGARRI BATZUK: gutxienez 3 hilabete eta 6 hilabete edo gehiagoko kontratazioak, gutxienez % 50eko lanaldiarekin.gutxienez 3 hilabete eta 6 hilabete edo gehiagoko kontratazioak, gutxienez % 50eko lanaldiarekin.\nZENBATEKOAK (eurotan): 3.000€-tik 9.900€ bitartean.3.000€-tik 9.900€ bitartean.\n3.000€ jardunaldi osoko 3 hilabeteko kontratuagatik. Laguntza hau 4.500€ arte handitu daiteke kolektibo (*) konkretu batzuetako pertsonak kontratatuz gero.3.000€ jardunaldi osoko 3 hilabeteko kontratuagatik. Laguntza hau 4.500€ arte handitu daiteke kolektibo (*) konkretu batzuetako pertsonak kontratatuz gero.\n6.000€ 6 hilatebteko jardunaldi osoko kontratuagatik.\nZenbateko hau 9000€ arte handitu daiteke kolektibo (*) konkretu batzuetako pertsonak kontratatuz gero.Lan egindako denborarekiko eta lanaldiarekiko proportzionala den zenbatekoa, 3 eta 6 hilabete bitarteko kontratuetarako.\n* KOPURU GUZTIEK % 10EKO IGOERA IZANGO DUTE KONTRATUA EMAKUME BATEKIN EGITEN BADA\n(*) Kolektiboak: DSBEren hartzaile titularrak edo onuradunak. 35 urtetik beherako pertsonak. Iraupen luzeko langabeak. Iraupen luzeko langabetzat joko dira, kontratatu aurreko 540 egun lehenago Lanbide-Euskal Enplegu Zerbitzuan enplegu eskatzaile gisa izena emanda daudenak, betiere aldi horretan, gutxienez, 360 egunean langabezia egoeran egon badira. 55 urtetik gorako pertsonak.\nGASTUAK HAUTATZEKO EPEA/LAGUNTZA GAUZATZEKO EPEA: lan kontratuak hasteko data 2021eko urtarrilaren 1etik 2021eko abenduaren 31ra bitartekoa. lan kontratuak hasteko data 2021eko urtarrilaren 1etik 2021eko abenduaren 31ra bitartekoa.\nESKAERA EPEA: Eskaerak aurkezteko epea Gipuzkoako Aldizkari Ofizialean (GAO) oinarri hauen iragarkia argitaratzen den egunetik hasi eta laguntza honetara bideratutako baliabide ekonomikoak amaitu arte izango da (kasu horretan, baliabideak amaitu direla Donostia Sustapenaren webgunean argitaratuko da) edo, bestela, deialdia amaitu arte, 2022ko urtarrilaren 31ra arte.Eskaerak aurkezteko epea Gipuzkoako Aldizkari Ofizialean (GAO) oinarri hauen iragarkia argitaratzen den egunetik hasi eta laguntza honetara bideratutako baliabide ekonomikoak amaitu arte izango da (kasu horretan, baliabideak amaitu direla Donostia Sustapenaren webgunean argitaratuko da) edo, bestela, deialdia amaitu arte, 2022ko urtarrilaren 31ra arte.\nLanbide-EEZn enplegu eskatzaile gisa izena emanda dauden hiriko langabeak lan munduan txerta daitezela sustatzea. Langabe horiek Donostian ekintza zentroa duten enpresetan txertatuko dira, hainbat kolektiborentzako laguntza mota desberdinen bidez.\na) Kolektibo hauetakoak diren langabeak kontratatzeko laguntzak:\nDSBEren (Diru Sarrerak Bermatzeko Errenta) hartzaileak edo onuradunak.- 35 urtetik beherako pertsonak.\nIraupen luzeko langabeak: Iraupen luzeko langabetzat joko dira, kontratatu aurreko 540 egun lehenago Lanbide\nEuskal Enplegu Zerbitzuan enplegu eskatzaile gisa izena emanda daudenak, betiere aldi horretan, gutxienez, 360 egunean langabezia egoeran egon badira.\nb) Kolektibo horietakoak ez diren langabeak kontratatzeko laguntzak.\nHorretarako, hainbat zenbateko dituzten laguntzak martxan jarri dira, lanaldiaren eta kontratuaren iraupen desberdinen araberakoak, 4. artikuluko baldintzak betetzen dituzten jarduera ekonomikoko sektore guztientzat.\nDonostiako persona langabeak kontratatzen dituenen tokiko enpresei zuzendua, Donostian lantokia eta jarduera ekonomikoa duten izaera pribatuko pertsona fisikoak edo juridikoei\nZER ETA ZENBAT LAGUNTZEN DUGU\nLaguntza deialdi honetara bideratutako errekurtso ekonomikoak agortu dira.\nEskaera orriarekin batera, laguntza ekonomiko hau eskatu nahi duten enpresa edo erakunde interesdunek dokumentazio hau aurkeztu beharko dute:\n"Eskaera" eranskin orria.\n"Bankuko datuak" eranskin orria, dagokion banku erakundeak zigilatuta. Bankuko datuen eranskina edo banku dokumentu baliokidea\n"Kontratazio datuak" eranskin orria\nEskatzailearen NANaren kopia, pertsona fisikoa bada.\nPertsona juridikoa bada, eskatzailearen IFK eta, hala badagokion, sinatzailearen NANa.\nGizarte Segurantzako betebeharrak egunean dituela adierazten duen egiaztagiria.\nLan kontratuaren kopia non lanpostua, iraupena, lanaldia eta lantokia adieraziko diren.\nLan kontratuaren komunikazioa non lanbidea adieraziko den.\nKontratatutako pertsonaren NANaren/AIZaren kopia.\nLanbidek emandako "Inskripzio aldien txostena" dokumentua, kontratazio hasi ondorengo data duena.\nLangilearen lan bizitza osoa, Gizarte Segurantzak emandakoa eta dirulaguntzaren xede den kontratua hasi ondoren emandakoa.\nDonostiako Udalak emandako errolda ziurtagiria, kontratuaren xede den pertsonaren kontratazio egunaren edo hori eskatzeko Donostia Sustapenari eskatutako baimenaren ondorengoa.\nKontratazioa diru sarrerak bermatzeko errentaren titularrei edo onuradunei egiten bazaie, egoera hori ziurtatzen duen Lanbidek emandako ziurtagiri bat aurkeztu beharko dute.\nEskatzaile bakoitzeko, guztira, 5 laguntza eman ahal izango dira gehienez.\nEmango diren laguntzen gehieneko zenbatekoa eta diruz lagundu daitezkeen gastuak hauek izango dira:\n5.1. Kolektibo hauetakoak diren langabeak kontratatzeko laguntzak:\nDSBEren hartzaile titularrak edo onuradunak.\n35 urtetik beherako pertsonak.\nIraupen luzeko langabeak. Iraupen luzeko langabetzat joko dira, kontratatu aurreko 540 egun lehenago Lanbide-Euskal Enplegu Zerbitzuan enplegu eskatzaile gisa izena emanda daudenak, betiere aldi horretan, gutxienez, 360 egunean langabezia egoeran egon badira.\n9.000,00 euroko gehieneko laguntza, lanaldi osoko 6 hilabeteko edo hortik gorako iraupena duen lanaldi osoko lan kontratu bakoitzeko.\n4.500,00 euroko gehieneko laguntza, lanaldi osoko 3 hilabeteko iraupena duen lanaldi osoko lan kontratu bakoitzeko.\nLanaldi partzialeko 3 eta 6 hilabeteko iraupenak dituzten kontratazioen kasuan, dirulaguntza (laguntzaren gehieneko muga) iraupenarekiko eta lan egindako lanaldiarekiko proportzionala izango da, eta lanaldiak ezingo du izan % 50etik beherakoa.\nKolektiboentzako laguntza guztietan, azkeneko zenbatekoak ezingo du izan kontratatutako pertsonaren soldataren eta Gizarte Segurantzaren kostuen % 100etik gorakoa, kontratu amaierako kalte ordainak eta dagozkion hobariak eta/edo kenkariak deskontatu osteko enpresaren kargurako Gizarte Segurantzaren kuota barne.\n5.2. Kolektibo horietakoak ez diren langabeak kontratatzeko laguntzak:\n6.000,00 euroko gehieneko laguntza, lanaldi osoko 6 hilabeteko edo hortik gorako iraupena duen lanaldi osoko lan kontratu bakoitzeko.\n3.000,00 euroko gehieneko laguntza, lanaldi osoko 3 hilabeteko iraupena duen lanaldi osoko lan kontratu bakoitzeko.\nEz-kolektiboentzako laguntza guztietan, azkeneko zenbatekoak ezingo du izan kontratatutako pertsonaren soldataren eta Gizarte Segurantzaren kostuen % 75etik gorakoa, kontratu amaierako kalte ordainak eta dagozkion hobariak eta/edo kenkariak deskontatu osteko enpresaren kargurako Gizarte Segurantzaren kuota barne.\nLehen azaldutako zenbateko ekonomiko guztiak, %10 igoko dira, kontratuak emakumeentzat direnean.\nLaguntza eskatu ostean lanaldia igotzeko egiten diren aldaketek ez dute eraginik izango amaierako justifikazioaren ondoren ematen den laguntzaren amaierako ebazpenean. Izan ere, laguntzak ezingo du izan hasieran emandako laguntzak baino zenbateko handiagoa.\nLaneko kontratazioek gutxieneko baldintza hauek bete beharko dituzte:\nKontratatuko pertsonek langabeak izan beharko dute eta Lanbide-EEZn (Euskal Enplegu Zerbitzuan) enpleguaren eskatzaile gisa izena emanda egon behar dute. Izen emate data lan erlazioa hasi aurreko egunekoa izango da. Langabeek ezingo dute egon alta egoeran, Gizarte Segurantzako Araubide Orokorreko langile gisa ezta Langile Autonomoen Araubide Berezian ere, gutxienez lan erlazioa hasi aurreko egunetik.\nKontratatzeko beharrak 5. artikuluan jasotako modalitateren batekoak izango dira eta lan erlazioa hasteko data 2021eko urtarrilaren 1etik 2021eko abenduaren 31ra bitartekoa.\nKontratatuko diren pertsonak Donostian erroldatuta egongo dira, kontratuaren hasiera baino lehenagoko datarekin. Lan erlazioa hasi aurreko egunean, gutxienez, erroldatuta egon behar da, 2/2014 Foru Arauaren, urtarrilaren 17koren, Gipuzkoako Sozietateen gaineko Zergarenaren 42. artikuluan erakunde kontratatzailearekin (pertsona onuraduna) edo, artikulu horretan ezarritako moduan, harekin lotutako beste edozein erakunderekin lotuta dagoen pertsona fisikoaz bestelako helbide batean.\nLanpostua zuzenean erlazionatuta egongo da enpresaren jarduerarekin.\nLantokia Donostian izango du laguntzaren xede den kontratazioa duen pertsonak.\nKontratuak mantenduko dira dirulaguntzaren xede den nahitaezko iraupenean. Lan erlazioa dirulaguntzaren xede den aldia baino lehen amaitzen bada, laguntza atzera botako da, salbu eta lan erlazioa arrazoi objektiboengatik edo enplegatzailearekin zerikusirik ez duten arrazoiengatik amaitzen denean; kasu horretan, dirulaguntzaren zenbatekoa murriztu egingo da, lan kontratuaren benetako iraupenarekiko proportzioan.\nKolektiboetako langabeei egiten zaizkien kontratazioek tipologia hauetako baten batekoak izan beharko dute:\nDSBEren (Diru Sarrerak Bermatzeko Errenta) hartzaileak edo onuradunak.\n35 urtetik beherako pertsonak kontratuaren egunean.\nIraupen luzeko langabeak: Iraupen luzeko langabetzat joko dira, kontratatu aurreko 540 egun lehenago Lanbide-Euskal Enplegu Zerbitzuan langabe enplegu eskatzaile gisa, "enplegu eskatzaile" gisa izena emanda daudenak, betiere aldi horretan, gutxienez, 360 egunean langabezia egoeran egon badira.\n55 urtetik gorako pertsonak kontratuaren egunean.\nEz dira diruz laguntzeko modukotzat joko kontratazio hauek:\n% 50etik beherako lanaldiarekin egiten diren kontratazioak.\nLanaldia aldatu zaien kontratuak, salbu eta hasieran kontratatuko lanaldia igotzeko aldaketak badira.\n5. artikuluan adierazitako kontratu aldi edo iraupen txikiagoko kontratazioak.\nOnuradunarekin 2/2014 Foru Arauaren, urtarrilaren 17koaren, Gipuzkoako Sozietateen gaineko Zergarenaren 42. artikuluan xedatutako terminoetan lotuta dagoen edozein pertsona fisikoren kontratazioa.\nOnuradunaren ezkontidearen, izatezko bikotearen (2/2003, maiatzaren 7koan, Legean ezarritakoarekin bat eratutako izatezko bikoteak direnean), bigarren mailako aurrekoen, ondorengoen edo albokoen kontratazioa (jatorria ahaidetasuna izan, odol ahaidetasuna izan, afinitatea izan, izatezko bikotea eratzetik sortutako harremana izan edo adopzioa izan), ezta onuradun horrekin 2/2014 Foru Arauaren, urtarrilaren 17koaren, Gipuzkoako Sozietateen gaineko Zergarenaren 42. artikuluko 3. apartatuko terminoetan lotura duten pertsonak ere.\nPertsonen lan kontratazioak, baldin eta enplegua sustatzeko hala deialdi honetan nola tokiko ekintzetarako aurreko deialdietan enpresa berean laguntza jaso duten kontratazioak badira.\nEz dira onartuko laguntza eskaeraren ondoren egindako kontratuen luzapenak.\nEz da onartuko kontratuak batzea (amatasunagatiko ordezko kontratuan izan ezik). Dirulaguntzaren xede den laguntza bakoitzerako kontratu bakarra onartuko da.\nEz dira onartuko prestakuntzarako eta ikaskuntzarako kontratuak edo aldizkako kontratu finkoak.\nEz dira onartuko aldi baterako laneko enpresen kontratuak, langileak beste enpresa bati aldi baterako lagatzeko kontratazioari dagokionez.\nPertsona onuradun bakoitzeko, guztira, 5 laguntza eman ahal izango dira gehienez.\nLaguntza guztiak ordainketa bakarrean ordainduko dira, egindako kontratazioaren azken justifikazioa egin ondoren.\nEskaerak erregistro ordenaren arabera ebaluatu eta ebatziko dira, eta laguntza honetarako bideratutako baliabide ekonomikoak amaitu arte, oinarri hauetako 2. artikuluaren arabera.\nEskatutako laguntzaren ebazpena emateko epea lau hilabetekoa izango da eskaera erregistratu zen egunetik, epe horretan ez dira kontuan izango dokumentazio administratiboa zuzentzeko aldiak. Laguntza emateko ebazpena ezarritako epean ez emateak ez du esan nahi laguntza ematen denik.\nEskaera ebazteko unean, Donostia Sustapenak horrekin batera aurkeztu beharreko nahitaezko dokumentazioa berrikusiko du.\nDonostia Sustapenak berariaz emandako ebazpenaren bidez eman edo ukatuko da laguntza.\nEbazpenak pertsona eskatzaileei jakinaraziko zaizkie eta pertsona onuradunen zerrenda argitaratuko da.\nDeialdi honi buruzko jakinarazpenak bitarteko elektronikoen bidez gauzatuko dira, eskaeran adierazitako helbide elektronikoaren bidez.\nEmandako ebazpenarekin desadostasunean egonez gero, alegazioak aurkeztu ahal izango dira hilabete bateko gehieneko epean ebazpena ematen denetik hasita, eta Donostia Sustapenak zehazten duenari jarraituko zaio, eta, hala badagokio, bi alderdiak Donostiako epaitegi eta auzitegien jurisdikzioaren mende jarriko dira.\nEra berean, aurrekonturik ez dagoelako dirulaguntzarik gabe gelditu diren erreserbako eskaeren zerrenda bat sortu ahal izango du Donostia Sustapenak, ondoren aurrekontua dagoenean, onartu ahal izateko.\nLaguntzak ordainketa bakarrean ordainduko dira, justifikazioa egin ondoren.\nAzken justifikazioa aurkezteko gehieneko epea 60 egun naturalekoa izango da, dirulaguntzaren epealdia amaitzen denetik kontatzen hasita.\nEpe hori eskaeraren ondoren emango den ebazpenean zehaztuko da.\nDokumentazioa era telematikoan aurkeztu beharko da, eta eskaera aurkezteko erabili zen kanal berdina erabiliko da. Ez dira onartuko posta elektronikoaren bidez aurkeztutako justifikazioak.\nKontratazioaren datuen eranskina